url: =MUC news (page 8) | Kawlgam pan Philippine sangkah ding na hih leh ~ MUC\nMUC news (page 8) | Kawlgam pan Philippine sangkah ding na hih leh\nAdmin 9:00:00 PM Articles, ZOMI SDA NEWS\nKawlgam Passport (gamdang zintheih na laibu) i bawl khit ciangin, i lut nading gam aa leeng ding Vanleng letmat kilei thei pan hi. Philippines pen gamsung lutna – Visa lo (without visa) tawh kipai thei hi. Kawlgam mite aa dingin visa lo tawh a kipai theihna leitung gamkhat ahi hi. Tu ni ciang, Philippines gam direct aa atung suak vanleng om nailo ahih manin, Bangkok, Singapore, Malaysia khat peuhpeuhah vanleng kilaih (transit) kha hi. Vanleng kilaih sung pen asawt leh nai 3 bang kingak kha (tawlnga) hi. A sawtlo-in, direct vanleng Yangon (Myanmar) – Manila (Philippines) a tung suak zeuzeu ta ding vanleng om ding cih thukim na Khualzinna lam vaisaipite’ tungpanin kiza khin hi. Yangon pan Philippines pai ding bang hileng, ei sum kicing neilo ta dingin, vanleng saap (Golden Myanmar Airlines leh Tiger Airways) adangte tawh teh nadingin kiman zaw hi. Khua-ngai siam leng, Internet ah (E-ticket) vanleng saap a kimat mahmah hun (promo) nei uh hi. Tua bang hunte va tuak leng, vanleng saap kiman (cheap) hi. September – January kha sungteng kibawl thei zeel hi. Philippines gam (Ninoy Aquino International Airport) Manila ah i tu’n tak ciangin, Immigration te’n gamsung lut theih na’ng, om theih pak nading ni 21 passport sungah visa hong tupsak uh aa, sum kipia kha lo hi. Tua panin, gamsungah khuasakman (visa) abanbanin kila to thei hi.\nPhilippines gamah sang kah ding na hih leh, Kawlgam panin, na sang manna sang panin, na laitan sang pen (transcript of credits) na mark-te a kiciaptehna leh na lai ong letmat (diploma/ certificate) pello-in kisam hi. Tua nate geel (1) Yangon ah sitni lian khat (notary public) bawl pelmawh ding; tua na mankhit teh, (2) Ministry of Foreign Affairs (MOFA) zum, Nipyidaw ah amau’theihpihna va la ding, tuate na mankhit ciangin (3) Kawlgam aa’ om Philippine Embassy (tanzung) ah na laite geel (1 teh US Dollar 25 piakkul a, kigawm $ 50 piakkul hi) valak leuleu ding in, amau’theihpihna (red ribbons)te va ngah hamtang ding cih ahi hi. Hihte nih pen sangkah ding sang naupang khat in neihloh leh bawlloh aphamawh ahi hi. (Hih te bawl masak loh manin, Philippines gam tunteh abuai pawlkhat om hi. Kumpi te’n Biakna sang pan aa i transcript leh certificate te hong bawlsak nuam uh hi.\nTheih ding: Adventist sang pawlkhatte (AIIAS, AUP, etc…, te ahkah ding na hih leh a tungaa zum pai’ nate ah na laite geel vabawlkul lo hi. Tua zum aa te’ theihpih nate aom loh hang-in SDA sangte in hong saang uh hi). Zum pai’ akullo akisam lai: (1) Sang Registrar in, nang ahong pulaakna lai; (2) Pastor khat in nang hong theihna lai; leh na (3) Sang sia ahilai/ngei khat ii hong pulaak na (hong theihna) laite kisam hi, hih thum teng zong keng hamtang in. A bei, akisam leh athu akicing pen in athei nuamte’n MUC-SDAs auditor Pr Langh Khan Suan (Mualpi) tapa Sitni Tg. Dal Lam Thang, LLB (Yangon) tungah kidong thei ding hi. (Kawlpi MUC zum nunglian a teng uh ahi hi).\nSangkah hun pen Kawlgam sangkah hun mah tawh kibang hi. June kha pan March kikal sung mah ahi hi. Sang pawlkhat bangah pen June kha aa sang kikah ta ding ahih manin April, May 15 ciang ciang bek sang naupang saang uh hi. June kha alut lian leh laisin kipan lian thei pah uh hi. Sang pawlkhat bel June kha sung teng sanglutna tawh kisai atuam tuam buai lai uh hi. Laisin hun Philippines aa dingin sang hoih aa minthang pawlkhatte (University of the Philipines, University of Santo Tomas - Asia gam sungah sang kumtam pen, luipen pen aa kiciamteh AD1611 aa kihong), De La Salle University, etc.,) tu aa sangkum pan kipanin August 2014 panin sang kum, sang hon kipan pan ding uh hi). A dangte bel June kha mah hilai hi. Na guh ngeek lai mah in kisin baih le cin, na siambaih zaw ding hi. Philippines ah sangkah sawm na hih leh, Manglai (English) nasiam masak ding a kisampi hi. Manglai (English) na siam nai kei leh kha 3-5 kikal tungkhol, om kholin, Manglai (English study) – dingin, sin masa phot thei le ci’n, hoih bel hi. Na sangkah nading Sangte’n ahong nget uh akisam teng na ap zawh khit ciang bek in, sangkah theihna Student Visa (9’F) kibawl thei pan hi.\nKha khatin sangsum kihel lo, innsaap, tuisaap, meisaap, annek tuidawn man leh atuamtuam tawh US $ 150, 200, 250, 300 kicing hi. Ei’ zatsiam tawh zong kisai ding hi. Mundang, gamdang pan a sumtha lawhte’ huhna leh scholarship nei i hih kei aa leh nuntakzia pen hamsa mahmah aa, vantung lam bek i et hun sauvei thei hi. Sang sum pen ei’ sangkah nading mun tawh zong kisai hi. Private sangte pen a sangsum uh tamman mahmah aa, ahi zongin Public sangte ahih leh Private sangte tawh teh nadingin kiman zaw tham hi. Sang sum pen i sanglut cilin, Semester khat (kumlang ai) kipia kha pah hi. A sangte vuah sang naupang khual gamla pan aa a kahte’ om nading (hostel) zong akoih om hi. Hostel ah om nading a kicing kei leh sang tawh kinai mun khatah inn kisap thei hi.\nTheih ding: A tunga ka hong gensa laikung, laidalte, na manglai siamna– skills (quality/standard), leh na financial (sum tawh kisai) a kicing ding thupi masa bel hi. A lunglut na om’ uh leh kei tawh hong kizom thei ding hi uh teh. Sang naupang akua mah ciat tha ka hong pia mahmah hi. I MUC gam sunga sangkah sang naupangte in hong hanciam mahmah tek un. Kei tawh innsaap khawm ding kua hong pai ding na hi uh hiam?\nInn saap man ahih leh Peso 1500-2000-3000 – 5000 (US $ 50 – 100) hizaw hi. Hi thei leh 2 leh 3 bang kihawm (share) leng tampi phatuam pah cihna ahi hi. Inn i saap sawm aa leh amun, amual hoih tak khuadak siamin, teel siam masak ding thupi hi. Inn kiluhsak, Computer laptop kiguksak, Phone kiguksak, vanmang, sum mang cih bang a tuamtuam tampi gamdang mi atuak tam mahmah khin hi. Van manpha na neih leh, mite mu sak ke’n. Meileng, mawtaw zuihna-ah mitam mahmah thei ahih manin deihloh penin, na phone, na khi, na tau, na suai bilbah, na van manpha neih khat peuh hong kilak, hong kisutin na ot ziahziah hang, gam mite’n hong ki-awlmawhpih khollo ding uh hi. Gammi te’n hong en ngelhngalh lel ding uh hi. Kigin kholh theih tawntung ding thupi den hi. Tua bang atuak khin Kawlgam sang naupang tampi om hi. Tua manin, a na omsa mipihte’ (Zomi Innkuan Philippines – ZIP) tungah gamtat luhek zia ding tuamtuam, akipan sang tawh kisai vaite amaute thudot masak hoih pen hi.\nLaisin dan ahih leh ei Kawlgam sunga LST sang leh Kumpi sang pawlkhatte tawh hih gam’ aa laisin dan kikhai veve tham hi. Tua manin sang lutcil lam-in, laite haksa kisa ahih manin, hanciam mahmah kulpah cihna ahi hi. Bang hangin hih gam (Philippines) ah tung/pai ka hiam? Bang hangin hih gamah pai ka hi hiam? Omna paina ahang pen i mangngilh hetloh ding thupi mahmah ding hi. Na paina pen apha diakin pilna sin ding, pilna ngah ding cih ngiimna hipi pen hi. Tua ahih manin hih gamah na om pen a mawkna tawh a om hihet peuhmahlo, second khat, minute khat, nai khat, nikhat, kal khat, kha khat, kumkhat simin sum kipiapia kha den, sum kibei den ahih manin, mawk om ngam ding hilo hi. Na hun pen manpha tak leh khiatna nei takin na ngiimna na tut nangin, na zatsiam theih ding kitang sam mahmah hi. Hih gamah na om sungin kimanna neilo na tuam tuam (game kimawlna) cih bangte tawh hun na mawk beisak khak het peuhmah loh ding a thupi bel ahi hi.\nNote: A sim khate’ aa dingin phattuamna khatpeuh a om khak leh cih ngaihsutna tawh kong hopsawn (share) ahi hi. Lungdam!


timestamp: atn

url: =Nung tolhte a it Zeisu ~ Rev. Dr. Hau Lian Kham :: ZOMI DAILY\nNung tolhte a it Zeisu ~ Rev. Dr. Hau Lian Kham\nposted on 28 April 2016 at 10:56 am Lomkholna: Article, Biakna\nTua khit ciangin a nung zuite a omna Tiberias tuili gei-ah Zeisu kilang leuleu hi.Simon Peter, umau peeng minno a nei Thomas, Galilee gam Kana khuami Nethanel, Zebedi’ tapate leh zungzui diang nihte mun khat ah om khawm uhhi.Simon Peter in a lawmte kiangah,” Kei, ngasa bengin kuan ning,” a cih leh a lawmten” Ko zong kuan nung,” ci uh ahih manin amaute kuankhia in gun kuang tungah tuang uhhi.A hi zongin tua zan in ngasa khat zong manlo uhhi.\nZingsang khua a vak ciangin tui gei-ah Zeisu dinga, a nungzuiten amah ahih lam theilo uhhi.Zeisu in amaute kiangah,” Tangvalte aw, ngasa na man uhhiam? A cih leh amau” Bangmah man kei ung”ci uh hi. Tua ciangin “Na gunkuang taklam pangah na ngen uh paii leu cin na man ding uhhi,” ci hi.A mau zong a ngen a paih uh lehngasa tampi awk ahih manin a ngen uh kai zolo uhhi.Pitazu in Topa ahih lam a theih ciangin (a nga betna-ah a puante suahkhia uh) a puan silh buatbuat in tui sungah lengkhia hi. Nungzui dangte ahih leh gunkuang mahah tuangin a ngasa a dim a ngen uh a kai uhhi. Tua lai mun leh a tui gei pen pi (300) bang kigamla hi. Tui gei a tun uh ciangin mei-am tungah ngasa leh anlum a ki-em mu uh hi. (Jn.21:1-9)\n1. Ki Nungtolh Gige Thei Hi\nPitazu in Zeisu a muh the a ngen nusia inZeisu nung zui pah vingveng hi.Pitazu pen nungzui (12) te lak pan a kiteel tuam (3) lakah khat ahihi.Zeisu tawh kinai pen leh a kitam kholh pen zong ahihi. Mel kilamdanna ah akihel, Zeisu vangliatnate a mit mahmah tawh a muh khak banah a bawl khomun ngasa leh leenggahtuite zong ne kha lai hi. Zeisu it lau mahmah ahih manin “Ka lawmte lungkia ta lehcik mah hun nin lungkia ngei kei ning” ci-in Zeisu mai-ah kiciam hi. (Mt.26: 23).\nHun khat ciangin Pitazu in a kiciamnate mangngilhin hong nungtolh hi. Zeisu nusia in a ngen mah hong man kik leuleu hi. A nutsiatsa a nasep mah hong zom kik hi.Ei zong ih sep ngeite nusia in Zeisu nung ih zui hi. Ih Pianthak cilin Zeisu it mahmah ih hih manin ih ki-ap nate khauhpai thei mahmah hi. Pawl khat bangin “Topa aw, Nong zat kei ding leh ka nuntakna hong la zaw in” ci lianghi.Cik mah hunin a thanem thei leh a nungb tolh thei dingin kingaihsun kha lo hihang.Khamangthang vei ih hih manin Topan zong hong zang pah lel hi. Topa’ hoihna tampi ih ciam khin hi.\nA hizongin ih pianthak zawh hong sawt pian teh ih phawk loh ki kalin ih sim nung tolh hi. Damdam in Topa tawh kigamla semsem a, ih ki-apna leh ih kamciamte ih mang ngilh ta hi. Khamangthang vei genloh ei mahmah nangawn ih mangthang dekdek hi.Zeisu nusia in ih sep ngei teng mah ih sem kik hi.\n2. Mi Dangte Zong Ih Lawh Lai Hi\nPitazu pen amah bek nung tolhlo in a nung tolh pih ding pawl a zon leh nungzui dangten na zui sawnsawn uhhi. Zeisu nusia in nga bet hong sem kik mawk uh hi. Getasimane huanah nai khat zong thu a ngen zolo tengingunkuang tawh zan thapai innga hong beng uh a, ahi zongin klhat zong manlo uhhi.\nMakai pawl khat I nungtolh ciangin I nungah mitampi in hong zui hi. Topa tawh ih kigamlat leh met zawkna omlo in gim leh lungkham bekmah kilawh tak hi. Ih nung tolh manin khamangthang ih mat nawnloh banah aomsa teng nangawn ih taisuah zaw lai hi. Pitazu leh nungzui dangte nungtolh in Zeisu nusia hi ta leh Zeisu in it veve ahih manin amaute nung delh in zong kik hi.\n3. Zeisu In Hong Zong Kik\nNungzuite in Zeisu ahih man nangawn theilo uhhi. Zeisu in amaute a nung delh ding leh a zong kik dingin lam enlo uhhi.Zeisu in a nungtolh nungzuite a muh ciangin na taingawp selo in “Ka ta neuter aw”ci-in itna kammal zangin aw nem tawh na hopih hi.\nEi zong nungtolh in thanem in Zeisu taisan in ih sep ngeiteng ih sem kha kik phial zongin Zeisu in hong it veve a, hong nung delhin hong zong kik teitei hi. Ih Pastorte leh ih makaiten hong taingawp phial kha zongin Zeisu in “Ka ta neute aw” mah hong ci ngeungeu lai hi. Hong mawhsak ngeilo in I mawhnate hong maisak den hi.\n4. Zeisu In Thathak Hongguan Hi\nNungzuite in zan tawntung nga a bet uh hangin khat zong manlo uhhi. Zeisu in gunkuang ziatlamah ngen paai dingin a sawl ciangin amau zong niallo in ngen a paih uh leh ngasa tampi manin a koih nading bang lungkham liang uhhi. Ngen sungah ngasa a dim in a awk hangin a ngen uh kikek tuanlo hi. Tua hun the amau gei a ompa pen Zeisu ahih lam phawk pan uhhi. Zeisu in a zan meeng ngawp a gim mahmah nung zuite a muh ciangin hehpihhuai sa a, khomun leh ngasa kan keu tawh zingan vaak hi.\nA lungdam huai mahmah thukhat ah ih nung tolh laitak mahin Zeisu pen ih gei-ah hong om gige hi. Ih haksatnate mu gige hi. Hong sawlna bangbang niallo in mangsuk pah ni. Tuili ahi khuamial lamah ih ngen paai peuh leeng khamangthang tampi ih man dinghi. Ngen pen Pawlpi cihna hi a, ngasa pen thu-um mite cihna ahihi. Ngasa tampi a awk hangin ngen a kikek loh mah bangin thu-um mi tampi hong ki behlapna tawh pawlpi kiphatsak pih ding hilo, buai mpih ding zong hilo hi. Zeisu in a nungzuite khomun leh ngaa kankeu tawh a vaak mah bangin eite kha lamah I gilkial nate hong vaak kham ding a, thathak hong dim kik ding hi.\n5. Zeisu In Hongsitpha Kik\nZeisu in hunkhat lai a, Pitazu kiciamna phawk lai ahih manin a lawmte en kawm sa in Pitazu kiangah hih miten kei hong it sangin nangh kei nong it (agape) zaw hiam? ci-in donghi. Pitazu in Topa aw hong it (Mudahlo) mah ing ci-in dawng kik hi. Zeisu in thum vei dong a dot phatphat ciangin Pitazu in zong telcian pan a, Topa aw hong it (agape) takpi mah ing, a cih the Zeisu na lungkim zo panhi. Tua khit the Zeisu in Pitazu in a sihna tawh Pasian minthangsak ding a hihna a gen khit the kum tampi sung a nung a zui sa Pitazu kiangah ka nung hong zui in na ciphasan mawk hi.\nIh Pianthak cillai a, ih ki-apnate ih mangngilh phial zongin Zeisu in na mang ngilh hetlo hi. Tuni mahmahin zong eite khat vei hong sit pha kik lai hi. Eite kiangah kisapna dang nei kei ci-in na pianthak cil, lai bangin hong it nawn kei teh na kisik meng kei leh na lutung pan ka meivak mundangah khinkhia ning hong ci hiau hi. (Mangmuhna 2:4) Nangh bang ci dawn kik ding na hi hiam?\nHih thulu pen 19-5-1993 ni Tedim BAG Biakin sung Rev. Dr. Hau Lian Kham’ thuhilhna GSPau ciamtehna bang ahihi.\nRev. Dr. Hau Lian Kham\nPrevious: Lia Ciin Sian Huai ong nusiatna hanga Dahna Pulakna\nNext: Pum zawtna ~ (Lephiat) pan suahtak nang seppahding thute\nTheikhol thei leng ~ Rev. Fr. Damian Dal\nPasian Kammal leh Christian Innkuan ~ Bishop Lian Khen


url: =White House Ah Kikaplumh ~ Thu Tatuam (Siyin News)\nWhite House Ah Kikaplumh\nSaturday, March 03, 2018 USA Ngam Thu 3 comments\nUSA ngam president innpi White House ah March 3,2018 sun 12:00 hun pawlin pasal khat thau toai in ama le ama kikaaplum hi.\nAmun sia,White House ii saksangah hi aa, mipi ii om theina sang hi in kison hi.\nThautoaipa in , athaupuak sia tawm khat angin sak zawk ciang, mipi lau in tai lialua hi. Tua zawk ciang athau taw ama le ama zongh kikaap lum in son aa, athi le liam dang om ngawl hi.\nThau toaipa ii min le meal pulaakna nei ngawllai hi.\nTua hunlaitak sia President Trump sia a White House sungah om ngawlin Florida ah a omlaitak hi.\nSrc: BBC/US, NPR\npak resky March 5, 2018 at 5:51 AM


url: =Malaysia ah sangnaupang khat thuhilhna kisatgawp in sihlawhliang :: ZOMI DAILY\nMalaysia ah sangnaupang khat thuhilhna kisatgawp in sihlawhliang\nposted on 7 December 2017 at 10:53 pm Lomkholna: Malaysia, News, Sawltak, World\nMalaysia, Malacca State sungah mi 3 in pasalno kum 16 aphakhin khat zepgawp in sihlawhliang ahih manin, palik te’n tua azepgawp te matding in zonsan uh cih NST pan kiza hi. Tua zepgawp athuakpa pen Taman Tangkak Jaya sung aom sangnaupang khat hi a, Form Four akahlaitak ahihi.\nHih sangnaupangpa in apu’ sum guksak ahih manin, thuhilhna in Pipe Hose tawh azepgawp uh ci a, azepte lakah sangnaupang ii a Uncle khatzong kihel cihi.\nSangnaupang aki zepgawp laitak Video akizaih pen Tuesday (Dec 5) ni in Facebook tungah hongki khahkhia hi. Video sungah sangnaupangpa pen akhe alangnih in ki khihcipsak a, pasal pawlkhat in zepcihtak in zepgawp uhhi.\nNak zeplua, lim thuhilh lualiang uh ahih manin, tua sangnaupang pen sibup in khua phawknawnlo hi. Tuaciang in Melaka Hospital ah amanlang in kipuak a, CPR (Cardio Pulmonary Resuscitation) khawng abawl uhhang in anuntakna honkhiazo nawnlo uh cihi. Tuabang tengtawh Monday (Dec 4) nitaklam in asisuak ahihi.\nHihvai tawh kisai in palik thunei ahi Melaka Tengah deputy police chief Superintendent Mohd Kamal Zainal in Press Conference ah agenna ah hih naupangpa azepgawpte pen “Section 302 of the Penal Code for murder” thukhun tawh kizui in thu bawlding in aki vaihawmsan laitak cihi.\nHih naupangpa pen Tangkak kicihna vengsung ah aom uh hi a, anu leh asanggam numei khattawh aomkhawm uh ahihi. Tua aomna panin kisamkhia in, Krubong vengsung aom Workshop ah paipih uh a, asatgawp uh cih Police te’n mukhia uhhi.\nKhuasung mipi te’n hih naupangno pen Ayer Keroh Bus Stop ah khuaphawklo in, amuh uhciangin Melaka Hospital akipuak ci a, zato ah asi ahihi.\nAsatgawp mi 3 te lakah khatpa pen apa sanggam Uncle khat ci a, adang mi 2 tepen bangci kinaina aomhiam cihpen kitheician nailo hi.\nPalik te ummawhna ah innkuansung buaina vai khatpeuh hangin hihbangin asatgawp uh hiding ci a, ahi zongin sum guksak cihpen akician in genkhiatna neilo uhhi.\nMore: Naupang kum 7 bek aphapan khat kawnggak tawh 62 vei azepgawppa kiman ~ ZD\nSangnaupangpa pen anu leh apa akikhen hi a, kum 42 aphakhin anutawh, asanggam numei kum 14 aphakhin khattawh aom uh ahihi. Melaka Hospital ah akipuak, asih ciangin anu kizasak a, anu inzong zato ah delhpah cih kiza hi.\nTulai Zogam thuthang, Tedim ahzong naupang 3 te thu kilimhilh mahmah cihkhat, bangkhat….. Sawltak #zomidaily\nPrevious: Haksatna tunga gualzawhna ~ Dr. Ngul Khan Pau\nNext: Kalaymyo sangnaupang khat ii abiang a eksakgawp sangsiama ki dinkhawlsak\nUN Thuthang Ngaihsut Khinkhai Huai


url: =Dr.theol Lukhunelkai Ngah Lungdam pihna :: ZOMI DAILY\nposted on 10 July 2015 at 1:51 pm Lomkholna: News, Pahtawina, Paudolian, Zomi\nRev. Dr. Ciin Sian Khai, Tuimang Khua, Zogam in Germany gam ah University hoih mahmah khat ahi’ The University of Hamburg panin July 9, 2015 ni-in alaisin na khempeuh gualzawhna hongngahin Dr.theol lukhunelkai hongkhuthei hi.\nAbeisa kum gukpan akipan hi-a, tuama inzong the Netherlands mah ah M.Th azokhin sa ahihi. Tu ahong ngah Doctorate pen Zomite bekthamlo in Kawlgam sungpan –in angah tam/omnai lokhading hi ahihang pen Gamdang, te pan akipia Doctor of Theology acronym in Th.D or D.Th hilo a, a German term tawhbek akipia Dr. theol hise hi. Hih Dr. theol ngahtheihna dingin requirement khempeuh, Hebrew, Greek, German leh atuamtuam khempeuh lawhcingtakin hongzo thei ahihman in ihlung dampih hi.\nPasian in sia Khai thupha pia a, tukum kipatpan in a-angkawi Siama inzong The University of Hamburg mah ah Master in Public Health tawh sinto lai ahihman in siapa pen German ah tawm omsuakkha ding hi.\nSia Khai in hih Dr.theol hongzawhna Laibu [Dissertation] pen, “Buddhist-Christian Dialogue: A Way Toward Peaceful Co-existence in Myanmar” hi a, akahna University ten’ Publish sakding inzong lametna omlai hi.\nMailam ah Zomite leh Kawlgam adingin nasepding tampitak vision zongnei ahihman in mabante hongzoptoh theihnadingin thungetna tawh panpih ciatlai ni.\nSia Khai Dr. theol ngahna hangin a-angtang!\nPau D. Lian\nPrevious: Rev Ciin Sian Khai ThD Ngah lungdam pihna\nNext: Leitung ah a sau pen Leipi lian 10 te\nKL khuasung sanginn meikangpen akihal hiding in ki ummawh


url: =Hotel Tuibuk Zak Tu Dan Le Kibual Tu Dan ~ Thu Tatuam (Siyin News)\nHotel Tuibuk Zak Tu Dan Le Kibual Tu Dan\nTuesday, December 23, 2014 Knowledge No comments\nHotelte sia khat le khat amate ii "star" level kizui in, tuibuk kibang ngawl ahihang, atamzaw zak dan sia kibang hi. Tuibuk sung ah Dial nam 3 bangh om aa, Mainawl dial, Suat nawlna dial, Kibual ciang zaktu dial hi.\n1) Mai nawl dialte sia, no in neal hi.\n2) Suattung ah pha dialte sia ham in, lian hi. Tuibuuk suat nawl natu in akikoi hi tu aa, natum lian ciang, kikhaih sa in akikoi tamzaw hi.\n3) Lian in anealte sia kibual zawk ciang zaktu dial hi.\nEima le eima kidiana tuikuang (tub) te sia niin thei ahikom, sil masa in,\nSatpyar bung thawlno tawte tub sung kilawmtu nasak za koi in, tua zawk ciang, tuisa (temperature) le tuivot honna khat vave om tu aa, hoi na sak bangh asa le avot hel in, tua zawk ciang tub sung op suk tu hi lel hi.\nTawm vei na om zawk ciang, pipe tui sia taw eima le eima ih inn ah kibuai ngei bang kibual tu hi.\nKibual zongh sia pawlkhat in, tuikibuak masa in, ciniin kinawt aa, tuazawk ciang satpyar noai tu hi ngawl in,\n- Tuikibuak in, satpyar kinoai aa,\n- Tui kibuak kik zawk ciang,\n- Ih ci niinte nawt leang thiang bel hi.


url: =Zolo kisiam nailo :: ZOMI DAILY\nposted on 8 June 2018 at 10:09 am Lomkholna: News, Paukhatsuan, Politics, Zomi\nAn a kituh ma, khaici a kivawh a kipawi ma in lo kisiam phot, kihah phot, a lei mahmah limtak kisiam masa phot a, tuateng a kizawh khit ciang khuahun, guahtui kiat zui in khai kituh, kivawh kicing pan hi.\nAnkung ong po ciang, a depthei ding kiak leh lopate kihah zelzel a, a leitang mahmah zong a sipcip loding in ki tovung zel hi.\nTuateng khit, ankung bangcia hiam ong khan, ong gol khit ciang eklei, leiza kipia pan hi.\nLosiam nailo, khaituh nailo a eklei, leiza piakding thatang vaihawm, lunggulh leh lam-et mawk bel lokho theilo pi lokho ding a kipan cihna ahi hi. Lo lai ah hun sawtpi omkhin a, khaituh ding cih thadah losiam kipan nailo, ekleiza vaikhak cih mahmah azak in zong zaknop lo lua hi.\nLo laizang ah ding veva a a vengte’n a lo a khawhsak ding a lam-enpa, amah leh a innkuanpihte antaw ding cihna ahi hi.\nTuta i bat leh kumkik ciang an kingawl thei khading hi.\nPicinna atehna piiciang\nI sepna khat peuhpeuh a kigen kik ciang, a beisa thu hi a ki lakkik theilo, ki puahpha theilo ahih hang, Zomite bel hihna leh sep.le bawlsa tung ah a hoih om sunsun nak thupi gen mahmah ding, a hoihlo leh khialhkhak nangawn a hoih a laksak ding in ahoih dan a suitawm a gending cihdan bek zaknop kisa in, khailhkhakna pan lesson learn theihding om mah taleh a khial a gen ngiat ki zadah masa pahphot aihciang a tangthu man ahibang lian a kigen thei mahmah lo ongsuak hi.\nPicing hile hang tuate ki sangsiam ding a, ei’ khialhkhakna (or) midangte’n khial ongsakna mahpan lesson sintheih ding tampi om mah ding hiven..\nHihdan thute ah bangzah ciang a picing ihiam cihpen khialhna pan lesson bangzah lathei a, a kisap leh kikhel ding, idea lui nusia a idea thak pomthei ding a ready ihiam… cih tawh kiteh thei ding hi.\nAdiakdiak in kipawlna, pawlpi leh minam makai upate a picinna zahzah in i minam mailam ong sui in, manawtna kal ong suanpih ding hi. Makaite’ picinna in minam ong mazang sak ding a, makaite’ cinlohna in minam ong tuantual sak ding hi. Pau Khat Suan\nPrevious: John Ramirez (Satan biakna pan aki khelpa) in Interview ah agenkhiat thute\nNext: Same-sex Marriage (Neih kibang Kiteenna) & Homosexual Act (Neih kibang omkhopna)


url: =Sushi Hual – 2 ~ Hau Za Cin :: ZOMI DAILY\nposted on 18 August 2009 at 9:40 am Lomkholna: Article, Hauzacin\nSushi hual siam tangvalte in bang hanga zi nei pahpah lo uh hiam cih khat a kidot simna vuah a lawmpa in, “Guai, tua pen maw, tu lai khua lam pan i nu i pate in a zonsa te uh lah hong tung thei paklo, a nawngkaisak tampi in dal. Tua ban ah, Sushi sai ah nungakno, puansilh lamsangah a zawng mahmahte in nisim in Sushi hong lei den uh ahih manin i nu i pate hong zonsak Zolia te zong kilunggulh ngeungau zo nawnlo, kinawh ngaihsut kha nawnlo in ziakai toto kha himai lo diam…..” ci kha liang hih tuak hi.\nNungak figure hoih nuam, an tawm ne nuam, cidam sinsen, sisan suah, thahat veve utte in Sushi lim nek uh a, ahi zongin a man tawmlo ahih manin mihau leh sum zat ding kicingzaw deuh te bek in kizom in nezo uh hih tuak hi. Tua banga nisima Sushi ne zo nungakno sum hau lak ah puansilh lamsanga mizawng zong tampi om hih tuak hi. A ban bel …. state lama omte in hong zom mai hen la…. he he..\nNungakno pawlkhat bangin Sushi chef special ne nuam sese uh a, a bawl sung kiho khak ding bek zong iplah uh ahi tam maw. A hual zo, a kiho zo, a van a piak ding ciang “Gitta leh pute in anpal ciam masa” cih dan hilo in, a pia nuam masa kituh zong om thei hih tuak hi. Tua pen Sushi hual a nopna khat zong hih tuak hi. Tangvalte bek zong hilo a val nawnlo te zong lawp seem cih khat za ngei ing. Leitung – haksatna, gimna, lungkhamna tamna gamah zong a nuam khat veivei kituak theizel hi ding hi, tua bang tuah khak ding a delh a delh taak hilua mah hi.\nLawm Cin Do Khup, Frederick cih mah banga anneng, a them nonote kamsung lot pahpah pen Sushi Chef bek hilo, van leite in zong mu nuam pha lo hih tuak hi. Tua bek hilo, Sushi hualna inn pua pusuak leng i lut kik simin khut silsiang ding, sanitize ding cih khawng hi leh kilawm. Lu tung pan samzang kia ding dalna lutuamna khu lo peuhmah in Sushi hualna sungah kilut theilo a, Sushi leh ann zuakte sungah samzang a kiat ding dalna hi.\nKhua lamah khual i zin ciang, khat veivei inntekte in huan sung pan a lawhtawm uh ankam khawng ah samzang kikai piatpuat, ankam kung nangawn kilakhia theilo cih khawng omthei hi. Leitung pen phamawh sa kei peuh leng ol lel a, hamsa ngaihsut leng baihlo thei hi. Mizogam ka ciah nunung pen in, “Zawng kamsungah bangmah lutmawh lo,” cih khat kam zat tangzang na nei uh hi. Zawng in nek mawh neilo a cihna hi. Nin, siangtho, siangtholo cih kigengen selo, ann ahih nak leh nek ding hilian hi. Lamdang veve.\nSushi buhtang bawlte in “No Zomi” hong ci liang tak uh i ci khin a, Zomi ihih lam i theihloh ding amau zong na dah mahmah sam uh hi ding hi. Bang hang ahi tam? Pawlkhat in ‘Sushi hual’ cilo in, ‘Sushi leih’ khawng peuh ci zanzan uh hi. ‘Leih’ het kei veng aw, sathau tawh ka hul kan hiveh’ ci zaw hi. Tui leih, tui buak, tui kawtsak sa ahih cianga amah zong uttuan peuhmah lo, ‘leih kei ing, tui hel kei ing’ ci-a pang veve hih tuak hi.\n‘California na leih sin aw’ khawng peuh ci, a khatpa zong California roll tui buak ding ahih leh ciin tui suak dinga tuikeu tawh a pai leh ‘tui tawh bang hih ding na hia’ ci leuleu. California leih ding ci na hih cianga tui suak sawm hiveng aw…… buaihuai sam ei…..a buai hilel, a buai….. Kawlpi pan kibawl Zomi video khat “Teek leh Mo” kici et mahmah bang…. Dr. Hau Za Cin (Phuitong Liim)\nPrevious: Cingno tawh lenna gam – 2 ~ Hau Za Cin\nNext: Cingno tawh lenna gam – 3 ~ Hau Za Cin\nPakistan ah meileng kiphukha, mi 17 si, 50 val liam ~ ZD\nMin phuak – pilvanhuai ~ T. Sawmlian\nMalaysia, Perak State sungah mawtaw 3 kiphukha, mi 3 liamgawp ~ ZD\nRequest to share this information with all your north east social media friends


url: =Hebrews 4, Zokam International Version (ZIV) | Chapter 4 | The Bible App | Bible.com\nPasian Mite ading Sabbath-Khawlna\n1Tua ahi ciangin ama khawlna sunga lut nading kamciam om lai ahi manin khatpeuh tua sunga lut dingin a cin zawh loh khak ding kidawm ni. 2 Ahang in, amaute zak bang tektekin eite kianga hong kihilh lungdamna-thu i za hi; ahi hangin a zate in upna tawh a gawmkhawm loh manin, amaute zaksa thupuak, amau adingin kimanna a nei kei hi. c#4.2 Khutgelh tampite ah banghang hiam cih leh a thumangte upna sungah amaute a kihel kei uh hi3 Pasian in, "Tua ciangin ka heh a,#Heb 12:15\n‘Amaute ka khawlna ah a lut ngei kei ding uh hi,’\nci-in kiciamin ka genkhia hi," d#4.3 Ph. 95:11; tg. 5 ah zong a cih bang tektek in, tu-in a umsa eite tua khawlna ah i lut hi.\nTua hi-a leitung a kipiansak khit nungsang a nasep a zawhsa ahi hi. 4 Ahang in, mun khatah: "A ni sagihna ni-in a nasepna khempeuh panin Pasian a khawl hi," e#4.4 Pc. 2:2 ci-in tua kammalte tawh ni sagihna thu a gen hi. 5 A tunga thumal sung mah ah, "Amaute ka khawlna sungah a lut ngei kei ding uh hi," ci kik hi.\n6 Pawlkhatte tua khawlna ah lut thei lai ding uh a, a beisa hun sunga a kiangua lungdamna-thu kigen a zasate, amau thumanlohna hangin a lut thei kei uh hi. 7 Tua ahi manin Pasian in ni dang khat seh kikin, tu-ni, ci-a tua a cih khit a sawtpi ciangin a ma-a a gensa bangin David tungtawnin,#Heb 3:18\n"Tu ni-in ama aw na zak uh leh,\nna lungtangte uh khauhsak kei un," na ci hi.\n8 Ahang in, Joshua in amaute khawlna pia khin hileh, Pasian in tua khitin ni tuam khat thu gen nawn lo ding hi. 9 Tua ahi ciangin Pasian mite adingin Sabbath khawlna khat om lai hi. 10 Ahang in, Pasian khawlna sunga a lutte khempeuh in Pasian ama nasepna pan a khawl bang tektekin amau nasepna panin khawl ciat ding uh hi. 11 Tua ahi manin amaute hong lah thumanlohna zui-in kuamah puk lo-a, tua khawlna-ah i lut nadingin i hih theih zahzah in hahkat ni.\n12 Pasian thu nungta in hihtheihna a nei hi. Langnih a hiam namsau sangin hiamzaw a, nuntakna le kha, tang le guhngekte nangawn pailetin khen thei a, lungsim ngaihsutnate le lungtang tupnate khentel thei hi. 13 A kipiangsak khempeuh Pasian muhna pan a kisel bangmah a om kei hi. I thu i tut nading mitmuhin a kisin bangmah om loin kitel sinsen in a om hi.#Pn 5:21\n14 Tua ahi manin eite in, vantungte f#4.14 Ahikeh vangtungah pai zo khengin a pai tulpi Pasian Tapa Jesu i neih khit nungsang i pulak tua upna kiptakin len ni. 15 Ahang in, eite zawn khalna hong thuakpih thei lo tulpi nei i hi kei hi; ahi hangin eite thuak mah bangin zia-etna a pawlpawl a thuak ngei, ahi hanga mawhna a nei lo tulpi khat i nei hi. 16 Tua ahi ciangin eite in lainatna i ngah a, i kisap hunhuna hong huh ding hehpihna i ngah nadingin kimuangtakin hehpihna tokhom zuan ni.


url: =Tuhun ading maang muhna (Revelation for Today) ~ Dr. Pau Khan En :: ZOMI DAILY\nposted on 28 October 2021 at 4:58 pm Lomkholna: Article, Biakna, Paukhanen\nTuhun ading maang muhna (Revelation for Today)\nBu 27 apha Thuciam Thak (New Testament ) sungah a tawpna Maangmuhna (Revelation) pen “Thelih hak lua, sinna nei lo mi nautaang te’n sim dah zaw ni, hailawh kha ni ” kici ngei liang hi. Ahang pen, hih Maangmuhna buppi in hun nunung (eschaton) leh sih khit vai (beyond death) ding vive in a kibulh khak man a hi hi. Tuabang hi khin lo hi. Hih Maangmuh na in Hunpatna (Alpha) leh Huntawpna (Omega) ding vai a gen mah bang in tulian a i tuah hiamtawi, ngongtat ukna buluh tualkap te bawlsiatna sung a i nuntak zia ding zong a hong gen luazen a hihi.\nMaangmuhna i cihciangin tuhun bang a ngaihsut kholhna maimai (vision) hi lo zaw in, mikim theihloh thusimte ” lahkhiat na leh pholaak khiatna” namte (Apocalypse – kawl in, ‘biadeih’ ) acih namte a hihi.Thu um lo mite leh ukna nei kumpite theih zawh loh theihtheih ding a, a ki at simtham lai, ( underground literature) a hih man in ganhing leh nambat peuh tawh na kigen nemnum ngeei mah a, mi kim in i telzawh lohna tua hang a hi hi. Ahizong in gimneih pah ding Lai Siangtho hi zenzen lo hi. Maangmuhna laibu a simsim leh telzo lo in hailawh liang, cih i za nai sam kei hi. Gimneih in simlo i hih man in i theih loh lawh zawsop hi.\nI. Thu dapphah (Background)\nHih Maangmuhna laibu pen CE (AD) 95 lai-a Rome kumpi pa Domitian sep siatna dapphah a kigelh a hihi. Tua hun lai- a kithei, leitung bup (the known world) khempeuh a uk Rome kumpipa Domitian in minam tampi a om Rome gamsung khempeuh a ki luumkhat sak zawh nading in ama’ lim (statue) pi khat bawl in gamsung mi khempeuh lukun in bia sak hi. Minam khempeuh in amau pasian tek ban abiak ban uh ah tua kumpipa biakna (emperor worship) bia kawm uh hi. Judah mite a hihleh, ” Kei longal a dang pasian na bia kei un. Milim tattung (idols) na bia kei un” cih Thukham Nam Sawm (Decalouge) nei sitset uh a hihman in kumpipa lim bia lo ding in maapna ngah uh hi.\nA buai huai pen in tua bang thukham a nei lo, Gentile khristian te a hi uh hi. “Ko zong tua Judah thukhaam mah a zui hi ung, Pasian longal pasian dang bia thei kei nung” ci samteei napi uh Judah mi hi lo phot phot uh a hih man un maapna ngah lo- uh hi. Rome kumpi Keta Domitian milim mai ah lukun lo peuhmah Rome kumpi langpang in ki ngaihsun pah ahih man in ngawngtan hi pah lianlian hi. Hih tu-a i Maangmuhna Laikhak atpa John mahmah zong akum tamsi tawh thatleu ngam sam lo-uh a, Patmos kici tuikulh no khat ah thong kia sak uh hi. Topa’ Ni ni khat (Maang 1: 10) taldom ngiungeu in thu ngaihsun in a om laitak in hih Maangmuhna sung a kigelh lahkhiatna teng ngah in Asia Minor gam sung a om Pawlpi sagih tetung ah a khak lai a hi hi.\nII. Hong thugen te (Fourfold Social Messges)\nAlian 22 apha Maangmuhna alian (chapter) khat sim in atom tom in en leng ut huai a, a hizong in tua bang hithei lo a hih man in ataangpi in thu (4) bang atom mah mah in i en ding hi.\n1. Upna galhang te tawsawn na leh thapiakna (Support for the heroes of fath)\nLuangkhaam a Keta (Caesar) kumpipa biak ding a nial , Khrih (Christ) mah a ci vinven mi thuman, mi citak te thapiakna hi pen hi. Maangmuhna buppi i thu laigil leh gennop bulpi in, “Nang na thuak ding te kihta kei in. Na sihdong in thuman citak in om in. Tua hileh nuntakna lukhu kong pia ding hi” cih a hi hi. (Maang. 2 : 10) Lungkiat loh na ding tawsawn na a hi hi. Hi upna vai ah Khristian upna pen dikzuul (compromise) theih upna hi lo hi. Khrih tung a cihtak thuman na pen Khristian upna ah a sangpen thupha (the highest virtue) a hihi.\n2. Khrih lim leh meel thak (New Image of Christ)\nThuciam na bu dang te ah Khrih pen a lungduai, a nunneem, a it huai, honpa leh gumpa, tuuno (Lamb) a hi hi. (Isaiah 53 : John 1: 29) A hizong in tu a i et Maangmuhna sung ah Khrih lim pen hong kikhel vat a, ithuai tuuno hong hinawn ta lo- in, lauhuai Humpinelkai hong hi mawk hi. ( the fearful Lion of Judah) kici hi. (Maang 5: 5) David suan sung pan in a gual zo pa zong kici hi. It huai Gumpa (loving Savior) hong hinawn hetlo ding a, Lauhuai Thukhenpa (fearful Judge) hong hita ding hi ci hi I gam ah tu laitak lian a i thuak, Thuman (dharma) le Thuman lo (a-dharma) kido na ah thuman tawh thu a khen Lauhuai Thukhen Mangpa in vai hong hawm in ngongtat hiamtawi ukna buluh khempeuh hong vikmang hun hong tektek ding hi. Ahun pen Ama’ sehhun (kairos) hun hi ding hi. Hong sem taktak ding hi.\n3. Khanghun uk Pasian (The Lord of History)\nMaangmuhna in hong lah khiat nop thu lianpi pen in khanghun (history) i cih Tung Pasian lunggeel na sung ah om in Tapa Jesuh Khrih in hong langkhia sak a hi hi. Sim leitung ah siatna kici anam nam in om hi. Natna satna, huihpi guahpi, gal leh sa a kipan mihing tate thuak zawh loh ding zah in sinkiam theih nang leh hai lawh khop ding zah in siatna kici a namnam in hongtung thei hi. Alom atang in hong tun hun nangawn om hi. Tulaitak bang hoh, Kawlgam in tuabang i tuah khak laitak a hi hi. Pul natna leh mi gilo te ki lal sakna gal le sa i tuak khawm hi. Maangmuh na laikhak in hong puak thu, message ipen, Thuak keeikaai un, khanghun (history) Pasian khut sung ah om hi, cih a hihi. Hih thugil pen laphuak siam M.D Badcock (1858- 1901) in,\nHih ka Pa leitung hi, Ke’n mangngilh ngei kei ning, Asia lamsang a hat hang in, Uk lai Pasian mah in….. na na ci hi (Tedim Labu 53)\nTung Pasian in, ” Bangbang piang taleh lung lau ke’n aw. Keimah’n uk lai buang ka hi, ka ta, ” hong ci- a, tua pen Maangmuhna otpih leh taangko thu a hi hi.\n4. Thuak keei kaai un (A Call to Endurance)\nAtung a i gensa mah bang in Maangmuhna hong kut nop pi pen in, Thuak keei kaai un, cihmah hi pi pen hi. Pasian in asia geel ngei lo, hawm ngei lo hi. I telzawh i saan zawh pak loh hang in atawpna ah Ama’ amah hong hoih zaw veve hi. Laphuak siam nu, mitaw Fanny Jane Crosby (1820-1915) in, “Keitung ah bangbang hong tung zong, Jesuh’n apha bawl ka thei” (Tedim 328) ci hi. Lunglau kei ni, Na khempeuh Topa geelna leh Ama’ khut sung ah om hi. Hih in, Tuhun ading a Maangmuhna hong phuan khiat Topa thudik a hi hi. Hih thu asim kha mi khempeuh Topa in thupha hong pia tahen! Rev. Dr. Pau Khan En\nPrevious: A hingtang-in, ki nawmvalh Zomi pawlkhat\nNext: Thusau Khual Ngaihsutna Tangzai ~ Khup Lian Thang


url: =Innkuan sung nuntakna ~ Rev. Khup Za Go :: ZOMI DAILY\nposted on 25 July 2016 at 7:00 am UTC+9:30 Lomkholna: Article, Khupzago\n1. Naupan Lai\nA unau sung pan a tum pen ahih mah bangin a nu nawitui zong sawt tep pen hi. Tua ahih manin anu leh ute’n it in anu bangin duat phadiak hi. A neu a kipan thapha loin a khut leh khete sau in zen dingdiang hi. A pa in nusiapah ahih manin anu makaihna leh pa Vial Suan leh a pu Khai Khaw Gin huhna tawh inn ma lo ma nei uh hi. A u Khual leh a u Tawng in anu nasepna zuiin anu tawh lo na sempah uh a, amah leh a u Nang in inn ngak thei zel uh hi. Singtang gamah inn ngak cih ciangin an pho, an su, tui tawi, an huan, vok an ak an pia leh singkhul tawm ding kaihkhop nasep zong hi a, a u Nang tawh tuate a sem uh hi. A gol deuh ciangin zong sangkah suakpah in, a u Nang in inn na teng sem hi. Tua hang khawng mah hi ding hi ven, a u Nang pen ansuk, an sep leh anhawi bang siam zawzen hi. Ni khat a u Nang tawh a nute lo kuan kal inn a ngak lai un huihpi nasia takin nunga, a inn tung uh thakhat in mutkhiat sak ahih manin puanbu khu kawmin guah nuaiah a inn vengte inn beel in tai uh hi. Khatvei leuleu a inntungpa in a zu kham manin a inn uh hal a, amau inn zong peh in kang tum hi. Meigon behlap tua banga kamsiatna a tuah uh pen a nuta un a gen mangmawh uh thu ahi hi.\nAmah pen a ute sangin thanemzaw ahih manin thagum tawh nasep pen kiva khol lo pah hi. Ahi zongin sangkah leh laisim ding pen sawl kul ngei vetlo hi. Pasian hehpihna tawh a laisimna mazangin a siam pen hihna tawh zo toto ahih manin, a nu leh ute in zong hanciamin a theih tawp uh suahin a sangkah zawh nading ahih nak leh a neih bangbang uh siit lo uh hi. Murlen khuaah tan thum ciang bek om ahih manin tua aman ciangin Champhaiah Middle School tan li pan tan guk dong hostelah om in kahsak uh hi. Tua sung teng a nu leh a u Khual in a kisap bangbang puak hi. Tua hun in Murlen leh Champhai kikal pen tuhun bang loin gamlak hizaw ahih manin, a u Khual in van pua kawma khangno amahkia a paizel pen tudongin a genkhak ciangin nuamsathei nai lo hi. Aman zong Champhai a sangkah sung a lunglen dan gen cimmawh hi. Tan guk a zawh ciangin Bungmuala apu Khai Khaw Ginte innkuan leh Pangzawl a nuno Niang Za Gote innkuan beelin Lamka-ah tan sagih sim hi. Tua zawh ciangin Imphal leh Aizawl-ah tan giat pan tan sawm dong kah hi. Bungmual leh Pangzawl-ah a om sungin apu Thang Khaw Tuan leh hong nusia zo a nau Kap Gin Suante tawh kilim thuah mahmah uh a, zong ki-it phadiak uh hi.\n1963 kum Zangkong pan lungzuang, thanem leh cih nading mel theilo leh lungkia taka innlam zuan Aizawl a tun laitak pen Mizogamah gospel campaign nasiataka a neih laitak hi a, ‘tawntung nuntakna’ leh ‘hotkhiatna hanga lungnopna’ cih kammal a limzat laitak uh ahi hi. Amah banga mi cimawh leh cih nading theilote adingin kamphathuai mahmah hun laitak ahi hi. Durtlang Synod Hospital-ah a sem Dr. R.K.Nghakliana leh Pasian mi zat mi tuamtuamte in Aizawl khua sung mun tuamtuamah thuhilh in suakkikna thu tangko uh hi. Amah zong lawm leh gual nei ahih loh hangin ama tumtakin thungaiin ahi thei bangin tai kawikawi hi. A sawtna ciangin, “Mi khempeuh mawh ciat uh a, a hong honkhia Pasian tawh kigamla uh hi,” (Rom 3:23) cih bangin amah zong mimawh a kicite lakah pel lo a kihel hi’ng cih nakpitakin kiphawk hi. Tua mah bangin, “Ahi zongin Pasian in a hong hehpihna hangin Khris Jesu tawh hong tatkhiatna hangin amah tawh i kipawl thei kik hi,” (Rom 3:24) cih mah bang lianin amah zong hong honkhia hi, cih phawkin a inn sapna Rangkunga inn nuai dei sungah a lupna tungah mawh pulakna leh Jesu a Honpa leh Topa in sanga, lungnopna leh nuamna tawh a dim hi. Tua a kipanin kumpi nasep ahi a, biakna nasep ahi zongin bangbang sem taleng Pasian deihna bulphuha sem ding ahihna a kiphawk hi.\n3. Zi Leh Tate Tawh\nMurlen khua veng ahi Hnahlan khua Village Council in Middle School Headmaster dingin 1959-60 in zawn uh a, aman zong sangin tawlkhat sung sem hi. Tua na a sep sungin a gang Son Do’ tanu Khoi Za Dim tawh kitengin Aidizawl khua Pastor Pathiauva in gawm hi. A kitten uh sawt loin Zangkongah Zomi Tangko thukizakna semin kum thum tang om san hi. Tua pan a ciah zawh ciangin zong a laisim maban zom dingin Aizawl leh Imphal-ah kuan san leuleu ahih manin, a zi tawh zong hun tam kikhawl man lo uh hi. Tua bang kawmkalah a it mahmah a zi in damlohna hangin May 28, 1966 ni in nusia in Pasian kiang khawlsan hi. Tua laitak amah Imphal-ah college a kah lai hi a, sang khak in Bualkota apa Suan Khan Thangte’ innah a om laitak tawh kituak kha bilbel hi. Tua hi in amah zah maha adah leh thuakpih dingte kiangah a om laitak tawh kituakin hi bang thu za ahih manin, a lung zuan leh khawngaih nuamtuam hi. A it a zi tawh tapa khat nei uh a, amin apa Khup Khaw Neng tamin Neng Khan Mang phuak hi. Aminno in Mangpu ci in sam uha, midangte’n tua tawh theizaw uh hi. Manipur-ah akah sung sangkhak ciangin a meltheihte omna Bualkot leh a lawm Lian Za Go tenna khua Dimmual peuhah hawh thei zel a, nipi leh phalbi sangkhak ciangin Lamka pan Murlen khe tawh paiin ciah zel hi. Inn a tun ciangin a nu leh ute kiangah, “Sang khak ciang kong ciah pahpah theih nadingin Lamka lamah peem ni,” ci in gen thei zel hihtuak hi. Tua banga a gen a tangtun pah loh hangin Mizogam buai kipat zawh sawtlo 1967 kum ciangin a u Khual leh a u Nangte innkuan banah meltheih u leh nau pawlkhat tawh Singngat Sub-division a om Bualkot khua a pa Thual Khaw Mang leh a pa Suan Khan Thangte khawsatna beel in peem uh hi. A ute Bualkot-ah hong ten uh ciangin amah Gauhati University-ah M.A. a kah hi.\n1971 kum Guwahati pan M.A. a zawh ciangin CBA-ah hunbit nasem dingin lut hi. Tua a kipan Pangzawl leh Tangnuam Christian Centre (TCC) pansanin anu leh a tapa Mangpu tawh om hi. TCC-ah a om sungin a nau Khai Za Dal leh Gin Khan Thawng, a u Khual’ ta Neng Za Thang leh Nang Sian Pau, leh a u Nang’ ta Neng Ngaih Lian sangkah in ompih hi. Pangzawl leh Tangnuam-ah kum guk a om zawh 1977 kum ciangin New Lamka a inn uah kisuan hi. Tua kum November 12 ni in Lamzang khua Pa Lian Khaw Pum’ tanu Niang Khan Man tawh New Lamka Pawlpi-ah Rev. H.S. Hatzaw khutah pumkhat suahna nei uh hi. A mai kum 1978 in a zi tawh Serampore College, Kolkata-ah B.D. kah dingin kuan uh hi. Serampore a om lai August 24, 1979 in tanu nei uh a, amin dingin anu Awi Khaw Dim tamin Dim Lian Cing phuak hi. Ahi zongin damlohna hang tawh a tano in September 30, 1979 ni in Topa in ama kianga tawldam dingin laksak hi. B.D. final year a sim kum 1980 August 16, William Carey Birthday 219 a cinna, college ah Carey Day ci in thupitaka a zat ni un nau pasal khat neikik uh a, amin dingin a sungpa Pu Lian Khaw Pum tamin Pum Khan Tuang (Tuangpu) phuak uh hi. Carey Day tawh kituak lian ahih manin Carey Pum Khan Tuang zong kici in a lawmte in Carey ci in sam uh hi.\nChristian Literature Centre (CLC), Guwahatiah Director semin a om laitak February 24, 1983 in Satribari Christian Hospital-ah nau pasal neikik uh a, amin dingin a u Gin Za Khual tamin Khual Lian Mung (Mungno) phuak uh hi. Guwahati-ah Sian Pau leh Ngaih Lian college kah ompih hi. Guwahati Zomi Christian Fellowship zong a lawm H.Chinkhenthang leh Douzathang Guite tawh phuan uha, tuni dongin Zomite biak piak kikhopna suak hi. Guwahati a om sungin laibu –Christianity in Chinland, Zat Tangzang, Pasian Thubu leh thukizakna Zo Aw khet leh bawl hun sung hi a, innkuan nasep khat in ngaihsun in amau teng mah in sem uh ahih manin a buaipih khop uh pha hi.\nGuwahati pan Lamka-ah 1986 kumin ciahkik hi. Tua a kipan New Lamka G.S. Road bulah ama minin inn leh lo nei in a u Khual leh a u Nang tawh inn kizom hilhel in teng hi. Khaw khat sunga hi banga ute a kipan meltheih u leh naute tawh khawsa khawma om pen a dangte gen loh anu lungkim phadiak hi. Tua banga innkuan kimin kum sawm tang bang lung nuamtaka a om khit January 3, 1996 Nilaini zing nai 9 pawlin a ta upa pen Mangpu in sunglam natna hangin, a it a nu leh pa a kipan a sanggamte nusia in beisan hi. Tua zawh kum khat leh a lang, June 1997 ciangin Lamka gamah minam kal buaina hong pian’ ciangin tate sangkahna ding maban ngaihsutna tawh Shillong-ah om hi. Tua kum pen CBA pan a pensen kum zong ahi hi. Shillong-ah a om sungin North Eastern Hill University (NEHU)-ah Master of Philosphy (M.Phil.) kum khat kahin a thu a sin ding ‘course work’ kici teng a zo hi. Hun ngah liai hi leh B.D. leh M.Th. a sim sungin thesis gelh ngei zo ahih manin M.Phil. thesis gelh ding pen kilawp mahmah hi. Aman a gennaah, “Tua banga kum tam zawh leh pensen khit nangawna sangkah lailai pen tuhun khangnote ka hanciamsak nopna hang hizaw hi,” ci hi. Tua banga NEHU-ah a kah laitak June 26, 1999 in Rev. E.H. Kharkongor, Principal, John Roberts Theological Seminary (JRTS), in lecturer dingin zawna, aman zong sangin July 1999 pan December 2000 dong semin a zi leh tate tawh Shillong-ah om suak hi. Kum 2001 a kipan hong beisan ni April 09, 2005 dong Delhi a Zomi Christian Fellowship (ZCF)-ah Pastor sem in innkuan in om uh hi. Tua banga Delhi-ah a om sungin a pianna nu Pi Awi Khaw Dim in tusawn 20 val mu in teeknatna hangin January 23, 2003 ni in New Lamka-ah nusia hi. Tua bangin hih leitungah tawmvei a nuntak sungin nopna leh dahna tuakto nilnel hi. Ahi zongin dahna sangin nopna, Pasian thupha a ngah tam sa zaw tham ahih manin Pasian min a phat hi. Pasian hehpihna tawh a ta Tuangpu leh Mungno, Delhi-ah college kah thei in, tua banah Tuangpu in zong zi nei man ahih manin lungkim mahmah hi.\nHih banga apa mel takpi zong thei man lo a, a pa’n a nutsiat, a nu makaihna tawh Murlen Zodawn lak pana khangkhia leltak khat hinapi, abelh leh amuan Pasian huhna hang bek tawh laipilna leh leitung gam tuamtuam zin kawikawi thei-a a om pen lungdam mahmah in a biak Topa’ min a phat den hi. Bek tham loin a naupan’ laia kipan a lunggulh tawntung lai lam nasepna tawh Zomite omna Rangoon pan Zomi Tangko, Lamka pan Lungdamna Aw, Guwahati pan Zo Aw leh Delhi pan Zomi Christian International tawh Pasian thu a kipan Zomi leh Zogam a itna thute hawmkhia thei ahih manin a lungkim mahmah hi. Tua banah Tedim Lai Siangtho leh Tedim La Bu Kawlgam pana khet ding vaihawmte lam pan lemtanlohna a om ciangin, India gam pana khet leh hawmkhiat nasep CBA Pawlpi tungah ki-ap ahihna tawh kitonin, aman tanupi dinmun tangin sem khia thei ahih manin a nuntakna manpha a sa hi. Tua bangin Pasian in a kum leh hun zuiin a ni tawm nangawnin amah bang leltak tungah tua zahta thupha a ngahsak pen ‘ka mang lah hi buang sam kei ve’n, kei in bang hi lel tak ka hiam?’ ci in, “Hih in Topa’ nasepna hi a, eite’ mitah lamdang hi,” (Late 118:23); “Amah in Leivui Panin mizawngte lam to-in, ninphual panin mi cimawhte dom to a, uliante tawh kikhawlsak hi,” (Late 113:7,8) ci in Topa min a phat hi.\nPrevious: Mihaute’ Hauh dan thusim (6) ~ Mungpi Khupson\nNext: Delhi : Leivui khuapi ~ J. Thang Lian Pau


url: =Luka 15 (TDM)\nTedim BibleLuka 15< = >\nTuu Mang Thugentehna\n1 Khatvei, Jesuh’ thugen a ngai dingin siahdongte le mawhneite tampi tak a hong pai uh hi. 2 Farisi mite le Thukham hilh siate phun uh a, “Hih mipa, mawhneite tawh kikhawlin an nangawn nekhawm hi,” a ci uh hi. Ref 15:1-2 Luk 5:29-30\n3 Tua ahih manin Jesuh in amaute kiangah thugentehna khat gen a, 4 “Note sung panin khatpeuh in tuu zakhat nei-in, tua sung panin khat mansuah leh bangcih ding ahi hiam? Lopa ne-in a gamta tuu sawmkua le kuate nusia-in, a muh matengin tua a mang tuu khat a zong dingin kuan khia ding hi. 5 A muh ciangin lungdam mahmahin a liangko-ah pua-in ciahpih ding hi. 6 Inn a tun ciangin a lawmte le a veengte samin, ‘A mangsa ka tuu mukik ka hih manin ka nuam mahmah hi. Lungdamna pawi bawl ni,’ a ci ding hi. 7 Tua mah bangin kisikkik ding a kisam lo mihoih sawmkua le kuate tungah lungdamna sangin mawhnei mi khat a kisikna hangin vantungah lungdamna lian zaw ding hi,” a ci hi.\nSum Mansuah Thugentehna\n8 Tua ciangin Jesuh in tua ahih kei leh zong, “Numei khat in sum peek sawm a neih sung panin khat mansuah leh bangcih ding ahi hiam? Meivak vakin, a inn sungteng phiatin, a muh matengin mun khempeuh limtakin zong ding hi. 9 A muh ciangin a lawmte le a veengte samin amaute kiangah, ‘Ka sum mansuahsa mukik ka hih manin ka nuam mahmah hi. Lungdamna pawi bawl ni,’ ci ding hi. 10 Tua mah bangin mawhnei mi khat a kisikkikna hangin Pasian’ vantung mite lungdam mahmah uh hi,” a ci hi.\nTapa Mangthang Thugentehna\n11 Tua ciangin Jesuh in thugentehna khat gen leuleu a, “Mi khat in tapa nih a nei hi. 12 A nau zawpa in, ‘Pa aw, neihsa kei’ ngah ding taang teng tu-in hong pia in,’ a ci hi. Tua ahih manin a pa in zong, a ta tegel a hawmsak hi. 13 Ni tawmkhat khit ciangin a nau zawpa in ama neihsa teng zuakin a sum tawh inn panin a gamlapi-ah pai khia a, a sumte a phengzat gawp hi. 14 A sum neih khempeuh a zat mang khit ciangin tua ama omna gamah kialpi tung a, ahi zongin amah in bangmah nei nawn lo hi. 15 Tua ahih manin tua gammite khat kiangah nasem dingin va pai a, a innteek pa in vokcing dingin ama lo ah a sawl hi. 16 Vokte’ begap nekte nangawn a duhgawh ciang dongin om a, ahi zongin kuamah in an pia lo hi. 17 A tawpna-ah thu ngaihsun thei a, ‘Ka pa’ nasemte khempeuh in gaih zawh lohin an khamval nei uh a, tu-in hih lai-ah gilkialin a puksi ding ka hita hi. 18 Kei kithawi-in ka pa kiangah ka ciah dinga, “Pa aw, Pasian tung le nangma tungah ka khial khin hi. 19 Na tapa cih dingin zong kilawm nawn lo ka hih manin na nasemte khat bangin hong bawl lel in,” ka ci ding hi,’ a ci hi. 20 Tua ahih manin amah kithawi-in a pa kiangah a ciahkik dingin a pai hi. Ahi zongin inn a tun ma-in a pa in na galmuh a, hehpihhuaisa mahmah ahih manin va delhin, a tapa ngawng kawi-in a nam hi. 21 A tapa in, ‘Pa aw, Pasian tung le nangma tungah ka khialkhin hi. Na tapa cih dingin zong ka kilawm nawn kei hi,’ a ci hi. 22 Ahi zongin a pa in a nasemte sam a, ‘Hong manlang un. Puan hoih pen hong la unla silhsak un. A khutme-ah zungbuh butsak unla, a khe-ah khedap zong bulhsak un. 23 Tua ciangin i bawngno limci pen hong go unla, lungdam pawi bawl ni. 24 Bang hang hiam cih leh ka tapa a sisa hong nungta a, ka tapa a mangsa hong tungkik hi,’ a ci hi. Tua ahih manin lungdamna pawi bawl a kipan uh hi.\n25 “Tua laitakin a tapa u zaw pen lo kuan hi a, vaiciah inn hong tun kuan ciangin lamna le lasakna gingte a za hi. 26 Amah in zong nasemte khat sam a, ‘Bang thu om ahi hiam?’ ci-in a dong hi. 27 ‘Na naupa hong tungkik hi. Cidamin hong tungkik ahih manin na pa in i bawngtalno limci pen go hi,’ ci-in a nasem pa in a dawng hi. 28 A ta u zaw pen a heh suak mahmah ahih manin inn sungah zong hong tum nuam lo hi. Tua ahih manin a pa va pusuakin, a ta hong sungtum nadingin a zol hi. 29 A tapa u zaw in, ‘Tu a beisa hunsung khempeuh, nasemte khat bangin nangma adingin na ka sem a, na thu zong kong nial ngei het kei hi. Tua hinapi, kei bang hong pia ngei na hi hiam? Ka lawmte tawh pawi ka bawl nadingin keel khat nangawn nong pia kei hi. 30 Ahi zongin hih na tapa in na neihsa khempeuh numei paktatte tungah zang mang khin a, hong ciahkik ciangin bawngtalno limci pen na gawh lai hi,’ a ci hi. 31 A pa in, ‘Ka ta aw, nang pen hih lai-ah kei tawh a omkhawm tawntung na hi a, keima neih khempeuh nangma a’ ahi hi. 32 Tu-in na naupa a sisa hong hingkik a, a mangsa hong tungkik ahih manin lungdamin pawi i bawl ding ahi hi,’ ci-in a pa in a dawng hi,” a ci hi.


url: =Lungdamko na thiam tavun (By: Thawng Tunngo) ~ Thu Tatuam (Siyin News)\nLungdamko na thiam tavun (By: Thawng Tunngo)\nSaturday, September 06, 2014 Tapidaw Taw Kisai No comments\nTuma kum 27 lai Pennsylvania sung Allentown khua Burger King sai khat ii zunbuuk sungah, nausen suaktuung khat kimu hi. Tuahun lai tadensate sungah Burger King Baby ci in kisuaksak aa, lamdang kisa mama hi. Tuni ciang, tua nausenno sia pasal hong nei aa, ta 3 ii nu Katheryn Deprill kina hi. Abosa March 2, 2014 ni, Katheryn na facebook sungah lai at in datpung khat suaksak hi. A lai sia hibang hi.\n“Ka pianna nu zong khi hi. Ama na 1986 September 15 ni hong nei aa, ka suak zawk tawm vei zawk ciang, Pennsylvania state Allentown khua Burger King sai khat ii zunbuuk sungah hong nusia hi. Ka datpung hisia a mu papo na, nong hesuakna ka nu ii hong mu thei natu, na share kikik vun, lungdam”\nA datpung sia facebook sungah mihing 30,000 vaal na share aa, hai ngawl a nu in facebook pan mu takpi aa, A nuta kimu kik hi. A nu in a son kikna ah, kum 17 ka phak lai, ngamdang ka khualhawna khatah hong kibuan ahikom naungil ka nei aa, ka pa le nu ii heak tu lau kahikom, nau ka nei zawk ciang ka vawk ci hi. Pasal zong nei aa, ka pasal tung zong ka sonsiat zo, ka nupa ka tanu ka zawzong uh ci hi.\nMedia ii a thudokna ah, Katheryn na hibang son hi. “Ka khan tawntung ka ukbel thu khat sia ka pianna nu ii itna taw hong koaina awmlum thuak ngei nuam lalawm ing ci thu ahi aa, kum 27 zawk ciang ka pianna nu ii awmlung nga kik aa a he ngei suak kahiman ka lungdamna bangma taw kitee zo ngawl hi. A ngil sung hong paii lai, kham thei ngui thei zatui zahaa bangma zangh ngawl in zu zong ne ngawl aa, a cidam sitset tu ing hong paii ahikom, ka nu tungah ka lungdam lalawm hi.”\nPhuaktawm taangthu hi ngawl aa, a piang tatak thu hi. Katheryn ii lungtang thinpuak ih et ciang a nuai thu 3 te a nei takpi ahihunlam kitel hi.\n1. Mawmai sakna\n2. Lungdam thei na\nTOPA Jesu na ama nungzui, ei thu ummi theampo hi thu 3 ih zui tu, hong dei hi. Anuai aa, Lai Thiangtho kammal pawl khatte taw thaa la tawng. Pathian thupha laisim theampo tungah om tahen….\nNgual ii note tung a hong mawnate na mai sak uh le, vantung a na Pa zongh in, note mawna hong mai sak tu hi. (Matt 6:14)\nBanghangziam cile hi thin nopna sia note theampo pumkhat sungah na omkhop natu in Pathian hong sapna thubul ahi hi. Taciangin lungdamko na thiam tavun. (Colossaete 3:15)\nKa tate awng, ih ki itna sia kam le muk bek hi ngawlin sepna taw a kilangh ki itna tatak ahi kul hi. (1 John 3:15)\nNote: Atung aa thu acing zaw in sim nuamte atu (http://www.nydailynews.com/news/national/burger-king-baby-reunited-biological-mom-facebook-post-article-1.1734736)\nYoutube pan a en nuamte atu -


url: =Mi tawh kikholh ciangin ~ Hau Za Cin :: ZOMI DAILY\nposted on 24 March 2016 at 7:00 am Lomkholna: Article, Hauzacin\nMipil gam, a khangto gamah Zomi te i tun ciang bangci kikholh ding cih a gen sawm ihi hi. Kimuh pan kipat second 30 sungin hih mipa, minu tawh kizopsuak ding ahoih diam, a hoihkei diam cih pen kikhensat hi ci mawk uh hi.\nLungdam manin: Pasian hehpihna tawh Ama’ thupha sangin Zomi te zong nisim a khangtosa gam (developed countries) kitung ziahziahta a, leitungbup pen Zomi te ‘nau tual kaihna’ hong suakta hi. Upate in ‘nau tual kaihna’ a cih uh ciang naukepna mun, naupang khut ban pan lena vakpihna mun cihna hi a – innkuan a i teenna, i vakna, i sikkhakna, i tualbualna cihnopna hi. Leitungbup pen Zomi te adingin i sik kawikawi ding, i totcil (tuancil) ding gam hong hita hi. Nang na kiging hiam? Lungdam man a kong uang gen hi. I kipatna nak i et ciang hihzah donga Topa hong laptohna i lungdamluat man hi.\nMizia leh Eizia: Mi gam ah i pai ciang i zia i tong na kibang khinlo hi. Ei zia a hoih tampi a om mah bangin amau zia zong a hoih tampi na om hi. Ei a bek hoih khinlo thei a, mite a bek zong kicing khin tuanlo hi. Tua manin a kigawmtuah ding, a kihelzau ding, a hoih teng gawm, a sia teng nolh ding ahi hi. Kimu cil ci a kimaitaksak nuamlua zeen a nuihmai den kei zong maitaina hi khin khollo in kilimneihna leh kibawltawmna hi thei ahih manin kipakta khinlo hi. A haivai peuh suak thei lai hi. Mipilte mawk nuihnuihlo cih mana nuih loh luat leuleu zong a nui theilo, a maitai theilo bangin hong kingaihsun thei ahih manin kidop kik hong kul hi.\nKidaam ding maw, hangsan ding: Ei sanga gam tam mu zaw, khual tamvei zin zaw, khuamuhna leh thu theihna ah a sangzaw, a teizaw leh a khuahekzaw te lakah i om ciangin [tu ciangciangah ei sang gam khangto a mite in leitung na tuancil masa zaw mawk uh hi] maipha ngah nuamlua zawzen a maiet bawl, lungkimsak sawma mut pian hiauhiau cihte zong kilawmlo thei hi. Kim citciat pen lawmta kikholh banga kikholh a, zahtakna tawh kihopih ding ahi hi. Kidaamlua lo ding, hangsanlua zong hilo ding.\nKimuhpih masate, ahih kei leh kimuh cil limlim ah kidawmlua cih peuhmah pen mi nawkzolo ding, mi phuzolo ding cih kitelpah ahih manin mite hong muhna, hong muanna kiampah thei ahih manin kidop mahmah ding ahi hi. Kidawmlo ci-a maizumna theilo bang lianga maingal luat leuleu zong lah mite muhna ah ki-uklo, kidek theilo, zummawh banga hong ngaihsun thei uh ahih manin a phadawm ciang khat bek hihtheih ding ahoih ahi hi. Mizia pawlkhat bel a nem om mah a, tua bel kitelsiam lel hi. Mizia a nem hang a lungsim ah kimuanna lian mahmah theizaw hi. Mizia a khauh gemgam pawlkhat a lungsim sungah kimuanna nei mello peuh na hizaw thei cih bang om hi.\nKimuanna nei mi: Kimuanna neihna dingin kei kua hi a, mite hong muhna bangci ciang hiam cih kitel mahmah ding ahi hi. Mite tawh ka kizopna leh ka kizopzia koi bang hiam, bangciang hiam cih kitel mahmah ahi hi.\nMidang kisittel hamtang: Midang khat tawh kimuh limlim ciangin hihpa bangci hiam, hihnu bangci mi hiam cih pen kisittel hamtang hi. Lungsim sungah thukhenna khat kibawl hamtanga, hihpa pen kizoppih suak ding hoih hi, hihpa pen kitamkholh ding hoihlo ding hi cih thukhenna (judgement) pen kibawl hamtang hi. Kikhial thei a, kikhiallo thei hi. Ahi zongin midang khat peuh kimuh ciang lungsim ciatah thukhenna lianpi khat kibawlciat hi cih theih ding ahi hi. Mi’n hong hoih muh inteh, mi’n hong sia muh inteh cih zong ei leh ei ki etpahpah ding ahoih hi. I kizepna, i kampau in thu tampi a gen hangin i lungsim tawng taktak ding mite in na sittel zaw uh a, en zong mite lungsim tawng i sittel hamtang hi. Tua mun ah kizopna leh kizoplohna thukhenna kibawl hamtang hi.\nKamsiam vallo: Kamsiam val ngeilo cih pen mi khempeuh theihsa hi. ‘Kamsiam sial lei’ ciin Zomi Paunak i nei liang hi. Minam dangte in zong tua banga kamsiam a thupina pulakna kammal na nei uh hi. Kihopih siam, kammal zat ding thei, zahtakna piakzah ding thei, piakzia ding thei, amah leh amah kipulakzia ding thei, kipulak khitloh ding zah zong thei cih bangin gen siam, pau siam in manphatna tampi nei hi. Lungsim kibang ciatciat ah kamsiamte in mi zo baih, lawm nei baih deuh uh a, a hampha uh hipah hi. Kei sanga kamsiamzaw khat pen kei sang lawm hauzaw ding cihna hipah hi.\nMimal vai kidonglo ding: Kimuh ciang gen ding kilawm, kilawmlo khentel ding siam ding kisam mahmah hi. Dot tuak om a, dot loh ding pawl om hi. Mimal vai kitam dot loh hoih pen hi. Zi na neita hiam, pasal na neita hiam, ta na neita hiam, na nu na pa a damlai hiam, innkuan bangzah pha cihte pawl pen mimal vai, innkuan vai ahih manin kitam dotloh hoihzaw hi.\nKi-en gega ding maw?: Mittang ah tangtaka ki et gega, kisalh gega pen zatloh ding ahi hi. Maitang ki et lela pen minam khangto lakah a kideih pha mello ahi hi. Ki en hiauhiau ding, kisal gega lo ding cih a deihdan uh hizaw hi. Lawm kingai lah hisamlo ki salh gega pen haivai peuh suak thei mawkmawk a, a heh lah hisamlo gamtatzia theihloh vai suak thei hi.\nMaingallua pahlo ding: Kimu ciil, kithei ciil, kiho ciil hipana anne dinga kizawnpah, niangtui dawn dinga kisampah cih bang zong kidop ding ahoih khat hi. Mite in nang hong tello, nang zong amau tel nailo na hih manin ‘na deihna’ (motive) theilo thei uh ahih manin a sia lam peuhin ngaihsun thei uh a, mailam kizopna ding siasak thei hi. Tua manin nekngaih luat pah ding hoihlo hi. Kizop luat sawm pah zong kideih khinlo hi. Lawm ngaih ding takpi zong ahi hehu, a nawh hehu te nungakte in ‘muangmawh’ theizaw hi!\nMi luhek en siam: Mi luhek, gamtat telsiam ding ahi hi. Mi’n hong hopih nuam nawnlo, hong cimtak pianta tawh kibang ahih leh saupi hopih nawnloh hoih hi. Hong cimtak pipi ei kigenlut sawm teitei, en phu teitei cih bang kilawmlo a, mailam kizopna siasak thei hi. Mi manlah pai nuamta, ciah nuamta, kinawh cih thei napi dinpih teitei, hopih tawp sawm tuanlo cih bang zong a hoihlo ahi hi. Na paupih laitak khuadak a hekhek pian leh bel hong cimtak pianta cihna hi a, mundangah kiheikhia nuamta cihna hi – telsiam in.\nKiphat ding, vallua lo ding: Mimal lungsim natsak loh ding kidop mahmah ding ahi hi. Mi khempeuh in phat ki ut ciat a, pahtawi hih ding kilunggulh ciat hi. Gensiat pen kizadah tek ahih mah bangin kidop hamtang ding ahi hi. Mi lungtang natsak khak leh zong ‘khial ing’ (sorry) cih pahpah ding ahoih hi; tua in damna lampi hong zuisak kikzaw hi. Kiniamkhiat utlo a kiphatsak phenphan leh bel kizopna siasak hizaw hi.\nTheihsiam a kisap hun: Lungsim picinglo te in ama cihloh dan peuh a diklo, a maanlo, ahilo lama ngaihsun hamtang hi. Tua bang mite telsiam a nialloh ding, gensiatloh ding, phat tuanlo ding, lah tuambawl tuanlo ding; ama ngaihsutna tua ciang himaw’ ci-a koih ding ahi hi. Tua bang mite lungsim sia hilo in, lungsim picinglo hizaw a, thusia lasia a gel nam hilo uh hi. A picinna ding om tuanlo a, ‘theihsiam’ (understanding) tampi kisam hizaw uh hi. Phat leng nuam mahmah uh a, gensia leng hong, taihilh leng hong naih nuamlo uh hi.\nThukhupna: Mimal tuamtuam in mizia tuamtuam kinei a, kimuhcil, kihocil, kitheihcil in a vekpi in a kitheihpah loh hangin a mong kimupah ahih manin tua a mong a hoih ding thupi mahmah hi.\nBanghang in hih thu hong gelh ka hiam cih leh – tu hun leitung pen hunlui sangin kimuhna tamzaw ta a, lawm thak, mithak tawh kimuhna tam tektek hi. Tua banghun ah Zomi te zong minam tuamtuam tawh kikhawl thei, kiho thei, kilawmta thei ihih ding athupi mahmah in ka ngaihsun hi.\nLeitung mi tuamtuam, minam tuamtuam, mimal tuamtuam tawh kipawl thei, kilawmta thei, kikhawl thei; ei mahmah zong mite adingin lawm hoih, lawm gina, lawm muanhuai, a belhtak, a kip ihih ding kong deihsak hi. Sum leh pai tawh kisailo a, neih leh lam tawh kisailo hi. Laitan sang leh niam tawh kisailo a, mimal lungsim siangthona leh lungsim puakzia, mite khualzia leh mite tawh kizop siamna ah kingazaw hi.\nTopa Pasian in Zomi te hong phungvuh zel hen.\nZomi hih mah nuam ngaungau e.\nPrevious: UNHCR in Kawlgam mite ciahtheihding hong lametsak ta\nNext: US gamsung khualzinna pawlkhat – 82


url: =US gamsung khualzinna pawlkhat – 7 :: ZOMI DAILY\nposted on 9 January 2016 at 8:00 am Lomkholna: Article, Awnzapau\nA Mi Bek Hi Lo Ganhing Na Dong In\nKo tun laitakin singkung lopa nim dildial in, innkim innpam sungteng bek hi lo in mawtaw lam gei khempeuh na dongin ahoih theithei in kimeet mai a eilam a golf course a fairway te sang hoihzaw in green te zah ciang lah hi khin sam lo hi. Innkim innmai a tua lopa dum sitsette tungah bilpi a ut bangtakin vak in gamta hi. Tua bang ngeiingeii in zulei zong singkungtung kahsek tuaksekin maingal takin vak hithiat uh a, khatkhatte’n an bang hong ngen thei zaw lai hi.\nUSA gam ii thupitna in Human Rights ci in ei pau in akinaii penin Mihingte’ Pianpih Suahtakna/ Liangko Kikimna ahih kei leh a tom mahmah in ‘mihing tanhvo’ ih ci diam tua pen a thupisak mahmah democracy tawh ki-ukna gam ahih komin, mihingte bek dom lo in ganhingte naleng a suahtak dan ka mittang taktak tawh ka mu hi. Gamsa tamna mawtaw lampite ah ‘Gamsa tam hi. Na nawklup khak loh na’ng uh kidawm un’ ci in kidopna ding laisuanna (caution sign) lim suan mahmah uhhi. Ei lam hi leh tua ganhing leltakte’ nuntakna ngaihsut sak khak ding cih thadah a sa duh manin a kinawk lum kaltang zaw lai ding ka cih teh.. a khangto gam a mihingte lungsim ngaihsutnate na kilamdang mahmah pah lian hi.\nMenzi U Mangtal In Visa Kha 6 Ngah\nYangon pan ka dinkhiat ma un nipi khat bang a sap khawng dingin, U Mangtal (Menzi Tual Khaw Mang) kiangah US va pai nung inh, Kamte Dalte na khak nop a om leh ka cih leh kei zong US Palai zum (US Embassy) lut ding hi ing in, ka ngah leh hong pai ding hing hong ci a ama cih mah bangin ni 4 kihal bekin amah zong hong tung seisai hi. Amah’n visa kha 6 tak ngah zaw lai hi.\nPrevious: I tate adamhiam? ~ Nu Niang Zam Mang\nNext: Zogam Guahtui Dongtuak Huhna kingen thei\nZomite i kidot phatding thu namthum\nQueen Elizabeth I: (1533 – 1601)


url: =Malaysia, Sabah ah pasal khat hangin inn 60 val meikang ahih manin kiman :: ZOMI DAILY\nposted on 5 September 2017 at 4:29 pm Lomkholna: Malaysia, News, Sawltak, World\nMalaysia, Sabah ah pasal khatin inn 60 val meikangsak ahih manin kiman\nMalaysia, Sabah State sungah innsaap in aom pasal khatleh innneipa kitotna, kikamnialna hangin vengsung kuampikhat meikanggawp in tuahsia dikdek cih theSun pan kiza hi.\nInnsaap in aompa pen amin Talak cihciang bekin kithei a, innsaapsum pialo ahih manin, innneipa in naki hemkhia in ci’n sawl hi. Tua innsaap in aompa zong hehmahmah a, aomna innpen meitawh halsukgiap ek hi.\nTua ama omna innkhat ahalna panin Tawau, Kampung Titinggan sung aom Block 6, Block 7, Block 8 sungkhempeuh meikang kilawhgawp in, akigawm in inn 60 valbang meikatlawh cimawk hi.\nPolice te’nzong tua innhalpa mankhia theipah uh a, thusitna neipah uhhi. Abeisa in bangmah Crime Case neilo himahleh, tuabang in agamtat laitak in khamtheih guihtheih Drug khatpeuh zangding in lamen uhhi.\nVideo: Tenant’s revenge leave hundreds homeless\nMeikuang akipatpen Tuesday zingsang 12:45am hunpawl hi a, inn 60 val mei akatna panin mi 300 valin dongtuaklawh dikdek uhhi. Mi 300 valte ii aneih alam khempeuh kangtummang in, asilhlai apuansilhbek uhtawh taikhiaman uh cihi.\nTuaban ah hih meikatgawpna hangin puteek kum 83 aphakhin khatzong meikat ciangin khuaphawklo in, sisuak cihi.\nRelated: Malaysia, Cheras vengsung ah Motorcycle 30 val meikanggawp\nInnsaap leh innneipa mihing 2 te kitotna hangin, mi 300 takin thuaklawh, vengbup in suplawh himawk hi. Sawltak #zomidaily\nPrevious: KLIA vanlengtual ah akizang meileng sia ahih manin, Passenger te khetawh pai\nNext: Laibu Thak: “Nuntakna a Manphasak Thulaigilte”\nNick Vujicic nuntakna kiukhat pan thalakna


url: =ZOGAM.COM - Jesu Khebul Ah\nJesu Khebul Ah\nJESU KHEBUL AH (Luke 8:35) By Rev. J. M. Ngul Khan Pau.\n1986 July kha in Billy Graham Evangelistic Associationte inntekna tawh International Itinerant Evangelist Conference Amsterdam ah ka kihel kha hi. Evangelist tulsawm khawng kipai khawm dingin kituat hi. Ni khat Dr. Billy Graham in How to make an altar call cihthulu zangin thusinna hong neihpih a, hunzatna a zawh ciangin mite’n amah khut len dingin pai uh hi. Kei zonghih ciang hamphatna hong pia leh Pasian mizat ama khut len dingin ka pai hi. Mi tam mahmah a, ka cih nading ka thei kei hi. Ahih hangin ka mai a mite Mikang vive hi pian ahih manin lian thei mahmah uh a, amau kikawm kalah ka lut koikoi leh a sawt lua loin Billy Graham mai ka tung vat hi. A khut ka len a, thank you bek ka ci man hi.\nMi thupite tawh hun ngah ding haksa mahmah hi. Khut let ding pen hanciam mahmah ahih kei leh ngah zawh ding bang hi lo hi. Ei zong mi thupi khat i hih kei leh mi lian mi lal tawh kimuh ding zong a hi thei lo hi mawk hi. Jesu Khris in nangleh kei hun hong pia in, ama kiangah om nading mun hong pia hi. Manlah lua cih bang nei loin, ei-zia tawh kituak in hong ngak hi. Ama khebul ah tung mite in hih a nuai a hamphatna ngah ding uh hi.\nJesu khebul - maisakna mun hi (Luke 7:38): Mawhna tawh a kidim numei in Jesu khebul tung peuh leng ka gimna tawlna teng beikhin ding hi, cih ngaihsun in Topa annekna munah pai-in a khebul va tung hi. Mawhna neilo Pasian Tapa kiang hong tun ciangin, a mawhna kiphawk lua a hih manin a khitui in Jesu khe buaksuk a, a sam tawh a nulsiang hi. Topa’ khe a nulsiang zawh ciangin nam a, paknamtui tawh a zut hi. Tua bangin anne a tu Topa khebul ah hih numei in a bawl ciangin, nopmawh, kihhuai ci loin, ama mawhna tampi maisakna pia hi. Mawhna tampi nei numei in a maisakpa itna lianpi mah tawh khah loin a khebul ah na tu hi. Bang zah in na mawhna a lian zongin hong maisak nuam hi. Ama kiangah pai in pulak leteh maisak lungnopna na ngah ding hi.\nJesu khebul – damna ngahna mun hi (Matt 15:30): Damlo tampi, khebaite, mittawte, khezawte, leh a pau thei lote Jesu khebul ah hong koih uh hi. Tua khempeuh Jesu in damsak hi. Ama khebul hong tung mite dam loin ciah kik lo hi. Tua ciang a tun nadingun upna leh lametna tawh hong kalsuan uh hi. Topa in amaute khat nangawn lawhsam in koih lo hi. Dam nadingin Jesu khebul mah i tun ding kisam hi. Khalam, lungsim ngaihsutna leh pumpi damna ama khut ah om hi. Khebul i cih ciangin kiniamkhiatna kammal zong ahi hi. Kiniamkhiat kawmin ama khebul a tung peuh mah amau lametna sangin manphazaw in damna ngah uh hi. Bang ci bangin na dam kei zongin hong damsak thei hi. Cancer leh AIDS natna nangawn a damsak Topa hi. Cidamna lam siavuante’n hi thei lo ding a cihte uh zong a dam kiksak Pasian hi. I theih ding khat in ama kiang upna tawh a paite dam a, amah a zuan lote’ amau natna panin na damsak tuan lo hi.\nJesu khebul – thusinna mun hi (Luke 10:39): Bethany khua a Martha inn ahJesu leh a nungzuite tung uh hi. Topa Jesu in tua innsung ah Pasian Gam thuhilhna nei a, Mary in ama khebul ah thungai in a om hi. Ama khebul pen a nungzuite’ tutna mun hi a, Mary zong tua munah na tu hi. Jesu in a nungzui ding numei pasal na khen lo hi. Nungzui 12 sngah Mary a kihel khak loh hangin ama nungzuite hamphatna na ngah hi. A khebul in thusinna mun hi. Topa khebul ah thusin dingin a tu mite mi hampha ahi uh hi. Thusinna loin khatohna om lo a, tua ciangin thumanna loin zong khantohna om lo hi. Khebul i cih ciangin Jesu tawh kinaih mahmah cih na zong ahi hi. Thusin nadingin hong sinsakpa’ tawh kinaih leng kitheibaih hi. I kigamlat leh theihhak se hi. Tua ahih manin Mary in a Topa naih mahmah a tu in ama tung panin vangam thu na sin hi. Topa kam panin a pusuak thute lei-ah kia loin a theih nadingin kinaih thei penpen ah tu hi. Topa naih nuam mite ama’n zong naih hamtang hi. (Jeim 4:8).\nJesu khebul – thungetna mun hi (Mark 5:22-23): Synagogue makaipa’ Jairus in a tanu sih leh hin kikal a om a muh ciangin Jesu khebul ah khukdin-in a tanu dam nading ngen hi. Cihmawhna, lungkhamna, mihing huhna tawh bang mah piangthei nawn lo dingin ciangin Pasian kipan thei zel hi. Mihing lamah lametna I neih khempeuh bei kiuhkeuh cih ciangin ama vangliatna tawh na lamdang bawl hi. Synagogue makai khat adigin Jesu khebul a bawkkhup cih pen thulian mahmah thu hi. Hihin zong mite’n bangbang gen in hong zahko uh zongin phamawh kei, ka tanu dam nading ahih peuh leh hih ngamloh sepngamloh ka nei kei ding ci-in ahaksatna Topa tungah ko hi. Topa in ama lampi khek in Jairus inn lam zuanin hong pai hi. Topa Jesu khebul ah na haksatna tawh hong pai in, ama’n na ngetna hong za ding a, na muh ngei loh na lamdang Jairus mah bangin hong bawl ding hi. A tanu damlo bek hi loin a si khinsa, Topa’n nungtasak kik hi. Na innsung ah na lamdang piang ding na deih leh a khebul ah vatun in, hong nial loin na upna sangin a lianzaw hong bawlsak ding hi.\nJesu khebul – lungdam kohna mun hi (Luke 17:16): Phak sawmte’n cih nading thei loin amau teng lawm bangin kikhawl uh a, Jesu kiang zong naih ngam loin a gaalkhat panin cidam nading na ngen uh hi. Topa in na, “Pai unla, siampite va ki-ensak un,” ci hi. Amau thumang ahih manun dam nai lopi-in na pai uh a, lampi ah dam uh hi. Dam cih a kimuh uh ciangin, siampite kiang zong pai loin amau lak a khat hong kileh kik vingveng a, Topa’ khebul ah lungdam ko-in a boksuk hi. Topa in, “Mi sawmte’n damna ngah hi lo a hi hiam? A dang kuate koi-ah om ahi uh hiam?” ci hi. Lungdam ko dingin a damsakpa’ kiangah zong pai nawn lote i mawhsak kha thei hi. Amau zong a zi leh tate maw, nu leh pate kiangah kilak nuam lua uh ahih manin lungdam lo hi loin a masa ding nunungsak kha hi ding uh hi. Topa khebul pen lungdam kohna mun dingin a hoih penpen ahi hi.\nJesu khebul – tawlngakna mun hi (Luke 8:35): Dawi in a bawlsiat leh inn nangawn ah om thei loin hanmun khawng ah amah leh amah suang tawh ki-at in ompa, Topa in a sung panin dawite a hawlkhiatsak hi. Dawite in zong amau om nadingin vok hon omte ngen uh a, tua ni-in tua vokte mualtung panin tuipi sungah tuak lum cih thu i mu hi. Topa vangliatna in tua dawi tampite thu a piak ciangin tua mipa tung panin pusuak uh hi. Tawlngak nading mun nuam ah zong a tawlnga ngei lo mipa ama sung panin dawite a paikhiat khit ciangin puaksilh in, lungsim pill eh ciimtakin, Jesu khebul ah tu hi. Tawlngak nadingin a muanhuai penpen mun a hih leh Topa khebul hi. Hih mipa zong dawi in a gimsak nateng panin tawlnga nuam hi ding a, a damsakpa Jesu khebul ah tu hi. I neu lai-in i lauh ciangin i nu leh pate khebul khawng ah tu leng i lungmuang hi. Topa khebul bangzah takin a muanhuaizaw tam, tawldamna taktak ama khebul ah kingah ding hi.\nJesu khebul – biakna mun hi (Mang 1:17): Nungzui Johan in Topa a thupitzia a muh ciangin a khebul ah misi bangin puksuk hi. Tuuno bangin hong pai Jesu Khris in humpi bangin vaihawm ding hi. Ama hihna taktak theician leng zahtak ding, it ding, a thu zuih ding haksa lo ding hi. Topa khebul pen Johan adingin biakna mun hoih penpen suak hi. Hih in tawntung gam lim tawh zong kibang hi. Topa ahihna bangin I muh ni ciangin ei zong ama khebul ah i bia nuam ding hi. Amah in Pasian ahihna nusia in nang leh kei hong zongin, tua hehpihna leh tatna hangin vantung gam a tung thei bek kihi ding hi. Topa omna peuhpeuh amah biakna mun hipahpah hi.\nThukhupna: Topa khebul mah lungkimhuai pen, lungnophuai pen, cidamna, thusinna ahih manin ama khebul mah zuan tangtang ni. Leitung mi liante khebul na ngah zawh loh hangin, tawntung Pasian khebul ah nang adingin mun om tawntung hi. Ama thugen kammalte ei adingin damna hi a, lungtaisak thute ahi hi. Topa khebul ah thungetna, lungdamkohna, tawlngakna leh biakna nei dingin zuan ni. Ama’n na nuntakna thupha hong pia hen.


url: =Ka muhpak US Gamthu pawlkhat (23) ~ Awn Za Pau :: ZOMI DAILY\nposted on 20 October 2015 at 8:00 am Lomkholna: Article, Awnzapau, Theihhuai\nZi Nei/Pasal Nei, Ta Nei Tu Neite Tawh Kisai\nEi Zomite in tudong mah suan leh khak tampi mah neih ih tumh lai a, a kua mah peuh in a piang zahzah lungdamtak in neih leh lam cingtak lopi mah in haksapipi in ih kem ih khoi hi. Bangzah ta in haksa ih sa zongin ih tate huhau a gimna thagui thatang leh sum leh paai beilawhnate tawh kisai in thumthum tautau dingin ih ngaihsun nuam het kei a, na leng ih pau khial ngam kei hi. Mihing nuntakna leh mihing a pian pen a manpha sak mahmah minamte zong ih hi gige aa, Pasian deihna Pasian thu zong tawh kihual mahmah hi.\nTua bangmah in hih lamah zong mi khempeuh na hi khin sam lo a, suan leh khak deih mah na om kawikawi veve hi. Ahi zongin Kawlgam Vaai gam Mikang gamah a tamzaw in ta khat ta nih kan peuhmah deih lo uhhi. Pawl khatte bang in ta neih awl liangin ui leh zawhngeu a khawi zaw tham zong om uhhi. Tu leh ta ih nei zongin ‘deklam tuktum zong gal hi thei’ acih mah bangin lungnopna hong pia zaw lo in lungkhamna hong guan thei zaw hi ci in, tu leh ta neih awll zaw in acimh thoihna kawmin ui leh zawhngeu khawng a khawi zaw ngiat takpi ahi uhhi.\nUSA ah kham theih guih theih a tuamtuam kinak zat veve thamh ahih manin, nu leh pate tampi tak inh thuak kiukiu ding uhhi. Tua ahih manin a pongpi in gen leng ta nei thei sunsun a kuamah peuh in ta tam kideih nawn lo a, a neih sunsun uh pilna siamna akicingtak a, a guat zawh ding uh a uk zawh ding uh hanciam zaw ciatta uhhi.\nTua mah bangin US gam a tung ei Zomite in zong a ngaihsut taak leh a etteh huai mahmah thu khat ahihi. Tu laitakin US a om Zomi akipan Kawlgam mi khempeuh in a tel ol mahmah dingin hong siang gen mai leng, Kawlgam a nitha nasep kuli nasep leh setzung nasep vive dan mah kisem tek hi a, Zomite sungah pilna siamna tawh khasum tampipi sang a, a sem khempeuh khut me tawh kisim thei mahmah lai ding hi. Tawmkha ciliik bekbek mah a hihi.\nTua hi a, na tate na tute khang ciangin tu laitak a nang nasepte na semsak nuam lai hiam? Na tate khang ah na sepsak nop kei leh tu a na khasum tawh ta bangzah ciang neihhuai na sa hiam? Na tate tua na khasum tawh bangzah ciang university pilna dong kahsak zawh sawm na hiam? Na ngaihsut phat mahmah ding ahihi. Vaihawm kholhna na neih kholh theih ding a thupi mahmah ahihi.\nEi Zomi a tamzaw in uliatna, hauhna, makaipi sepnate ah, a nopna a liimna cih bang kitam theih nai lo, kiciam kha nai lo ahih manin, tu laitak aa ih din mun pan a san zawkna lamah kalsuan to ding cih bang ngimna gina ih nei kei hi. Tua ahih manin tu a ei dinmun lian bek tawh lungkim ngitnget lo in, ngimna tupna lianpi mah tawh mai ih nawt tek ding hun hong tung mahmah ta ahihi.\nTu tadih in US hong tungtungg zi leh ta neite a’dingin na tate uh kum 18-19 a phak dong bangmah lung himawhna om lo hi. Na tate kum 19 nuaisiah Public School kici kumpi sangah tan 12 ciang hong kahsak ding a, sangsap zong piak kullo ding hi. Sangsap na piak loh bek gen loh zing-an leh sun an a khawnkhong in hong vak sak lailai ding uh hi. Sangkah khempeuh zong hi khin lo a, anu apa sum lut tawm phadiak amau ciangtan zah ciangte bek an a vaak ahihi. Ei mite pen gam beelte vive ih hih mah tawh kizui in a vekpi mah in an hong vaaksak uhhi. High School kici tan 12 na on khit uh ciangin High School graduate ci in lukhu neelkaii hong pia ding uhhi. Tua pen ei kiangah tan 10 tawh kibang a tua panin Colleges & Universities kizomto thei pan hi.\nAhi zongin na tan 12 laivuanna a, na marks a hoih kei leh university kiciante’n hong sang zo lo ding uhhi. Hih lamah high school graduate cipong mawk in thangzat mahmah leuleu uhhi. A siam tawh a siam lo tawh tha piakna danin a mau sang ciatah, a grade a tuamtuam tawh aki-ongong sak zong tam peuhmah aa, a ong khempeuh in a sum a paai a nei zo phial zongin a pilna a marks tawm lua leh college zom thei tuan peuhmah lo uhhi.\nA pil mahmahte leuleu ciangin scholarship kumpi huhna kingah ding a, nang leh nang na man dong sang kah thei in, na nu na pa sikh ding kul lo zah dongin hong kihuh thei hi. A taktak in mikim in scholarship ih ngahna ding haksa mahmah leuleu a, anu apa mah in sangsap, innsap, anneek man piak kul mawk ahih manin, Kawlgam a haksa ih sak mah bangin, hi lam zongah College kahsak zawh ding haksa pha mahmah kaan zaw lai hi. Tua ahih manin a diakdiak in mikangte bang in ta tam na nei ngam lo uhhi.\nTua bang ngimna nei meello a, tu aa ciang tawh alungkim dingte a’dingin, ta tampipi a neite bang inh mun khatkhat ah hamphat lawh mahmah leuleu uhhi. Atate kumpi sangah sangsaap pia lo in sang kahsak thei uhhi. A tung a ih gensa bangmah in a tate a innah a neek ding kumpi in an hong vaaksak thei lai hi. Ka cih nopna in ih gen sasa bangmahin innkuan khat sum lut vekpi a ciangtan (poverty line) sangin tawm zaw leh food stamp or SNAP (Supplemental Nutrition Assistance Program) kici an leina ding sum kha simin kipiapia lai hi.\nKumsial in tax file kici in kum khat sung a khasum tungtawn a, tax piakzah ding akituatsak ciangin, innkuan khat ah inn papi khat bek in khasum sangin azi a ta nih leh thum tawh hi leh, ama’n kumpi tungah mangmu (tax) apiak ding sangsikin kumpite tungah tax a piaksate sungpan in na zi na ta na vaak man ci in kum khat ai $4000 pan $9000 dongdong a ngah bungleh hi zaw lai uh a, tua bang hun ciangin zi leh ta neite ki-eeng mahmah hi. Amau zong tua sumte mah tawphah in mawtaw hoih mahmah ahih kei leh inn khawng mah hong leipah phangphang uhhi. (azom omlai hi…) Agelh: Awn Za Pau\nPrevious: Ka Nau Hi Ven\nNext: Tonkhawm ni, Kalsuan khial nawnlo ding hihang\nMansakna leh Hoih gamtatna (Legality and Morality) ~ Tual Khan Suan


url: =October, 9 | Paubaang lo kicinna ~ MUC\nOctober, 9 | Paubaang lo kicinna\nAdmin 8:27:00 PM Articles, MISSION NEWS\nPaubaang lo kicinna\nMONGOLIA | October, 9\nBoonoo Purvee, 29\nSangkahna-ah bang kum in a thupi penpen hi ding hiam? Mongolia gamah a thupi penpen kumin a nunung pen sangmankum hi. Sangnaupangte in sangman khin uh hi a, laivuan zo khin University sangkah thei ding dinmun sangkah kum nunung bel Boonoo adingin kilamdanna khat piang hi. Bang hang hiam cihleh hih kumin amah tui kiphum hi. Missionaries nasem mi nih hong pai uh a, zatep ngawlzia hong hilh uh hi. Boonoo in zatep lo hi. Ahi zongin zatepte in zangawl zia ding thusinna ah vakah hi. Amah in missionaryte pakta mahmah hi. Amah in Lai Siangtho thusinna nei dingin missionary nasemte a inn ah a sam hi. Tua bangin a sawt lo-in tui kiphum hi. Tui kiphum khit ciangin Boonoo in university sangkah dingin kigingkhol hi.\nTua bangin university kah theih nadingin laivuanna pan mat tampi ngahkul hi. Boonoo in university kah thei ding dinmun hong ngah hi. A sangkahpihte in a tuamin tuition la uh hi. History, leitung tangthu tawh kisai subject, la hi. A taktakin Boonoo math uk hi. Math hilh ding sia cial zo lo ahih manin a hanciam theih zahin hanciamin thunget mahmah hi. “Topa aw, tuition la zo lo ka hih mnain hong huh in ci-in thungen hi. Nangma huhna bek tawh ka laite ka zo thei ding hi, ci-in nisimin thungen hi.d. “Just help me, please.”\nUniversity kah nadingin laivuanna mat ngah tampi kisam ahih manin Boonoo in zong thungen hi. Tua ciangin laivuan kipan hi. Sia pa un sangnaupangte tungah laivuan man mateng kua mahciah thei lo ding, ci-in zasak uh hi. Sangnaupangte inin vaih thei kicih nun ngakin a om, hi.\nAnu anpuak kongkhak panin la-in amah ne hi. Sia pa zong hong lut kik in, sangnaupangte inn ciah sak hi. Boonoo in nitang muhnopsa mahmah hi. A lungsim sungah la khat a sasa hi. “Nangma itna in vansangin sang zaw hi. Nangma itna in tuipi sangin thuk zawh hi.” Hih thute hangin amah in Pasian a phat hi.\nA sangkahna-ah Boonoo in laivuanna mat ngahzahte kisuang hi, cih a theih ciangin amah zong pai-in va-en hi. Mi tamlua ahih manin mu zo lo a, pasal khat tungah huhna a ngen hi. “Ka min na mu zo hiam, ci-in donga, Top 10 sungah ka min a kihel hiam, ci-in dong hi. “Kihel kei ee,” cih a za kik ciangin a lungsim patau mahmah hi. Ahi zongin Boonoo in vaneh phei-in a et ciangin a nga-na ah a min kigelh a mu hi. Ama min a muh ciangin um zo lo hi. A nungciangin a sia pa un laivuanna result te piak angah hi.\nMath ah 100 ah ngah nading mat 40 kisam ahihlam a mu hi. A laidal hoihtak enkikkik a, a sia pa in ama mat ngahzah gawm khial ahihlam a mukhia hi. Boonoo in a siapa khialhna pulaakin a mat ngahzah a pulaak ciangin a sia pa khel nuam lo hi. A siapa in a nial ciangin Boonoo zong heh mahmah hi. Amah in mat 100 ngah ding deih hi. A sia pa in a khialhna bawlpha nuam lo-in a nial ciangin Boonoo in thungen hi. A tawpna-ah a mat ngahzah kipia kik hi. Sangnaupangte in a sangkah nading uh university tel hun hong tung hi. Laivuanna mat ngah a tamte in amau deihdeihna university ah kah thei uh hi. Tua bangin khat khit khat a tel uh Boonoo hun hong tung hi. Kuamah in National University of Mongolia tel lo uh hi. Boonoo in hih university ah sangkah dingin hong tel hi. Boonoo in tua bangin a tel ciangin Pasian deihna hi, ci-in apulaak hi. Pasian in Boonoo adingin university hoih pen thei hi. mihingte in ahihleh bangmah thei kho lo uh hi. Pasian i muan ding a thupi hi.\nTu-in Boonoo in kum 29 pha hi. Amah in Mongolia ADRA chief accountant sem hi. A pasal tawh inn ah kikhawm uh hi. Amau gel bek Pafinder thusin uh hi.\nA beisa kum thum lai Sabbath 13na sumpi in Mongolia gamah Adventist sanginn lamna-in kizang hi.\nTu quarter Sabbath 13 na sumpi in Mongolia gam khuapi ah lifestyle center lam nadingin kipuak ding hi.


url: =Muktuam Muktuam (Mask) :: ZOMI DAILY\nposted on 19 September 2020 at 10:36 pm Lomkholna: News, TimothyNaulak\nTuhun tulai tak in leitung ah Covid 19 natna hang in akizangpen leh zatding akihahsawl penpen khat in Muktuam thuah ding muktuam bulh ding ahihi. Hih Covid 19 natna hongpian ma hun in muktuam pen kizangkhin ki thuah khin ta hi. Hih Covid 19 natna hongpian ma in natna kilawh ding lauman in hi lo, avui akhu agimnam tuamtuam dal na ding in kizang hi. A diakdiak in Zogam sung bang ah khualzin te in kilimzat mahmah hi.\nBanghang hiam cih leh lampi te pen kattaza lampi hinai lo in leibek hilai ahih man in khal sung in mawtaw nungbang ah cycle tawh paikha zenlel bel leivui khulua kisa khuazing zoliang ahih man in muktuam zatding kul hi. Mawtaw tung tuan nangawn pen mawtaw sung ah leivui khu honglut thei lai ahih man in mipawlkhat in Mawtaw sung ah muktuam athuah azang zong om veve hi.\nMuk ih tuam ciang in leivui te ih naksung ih kamsung ah honglutzah ding honglut lotuam aa agimnam tuamtuam zong kizalo tuam ban ah ih nak leh ki kam hongsiangthosak tuam mahmah hi. Leivuikhu lak, ninlak leh agimnamsia tuamtuam lak khawng ah ih paiciang leh ih om ciang in muktuam thuah lo bulh lo ten ahih leh akhut uh ahih kei leh apuan khawng leh mainul khawng tawh ih nak leh ih kam akihum khinkhian ahihi.\nTuabang aa muktuam ih zatzat kawmkal in ah 2019 kumbei kuan pan kipan in Sengam pan in hongkipan ahi Covid 19 natna hang in muttuam bulh ding thuah ding Siavuan ten thupi khat in hongneih toh uh teh ih zatngeingei sa ahih hang in alamdang bangkhat in kituatvat kha liang hi. Muktuam thuah na pen ei Zomi te ading in athupi mahmah zatding khat hong suak semsem hi.\nBanghang hiam cih leh hih muktuam pen Covid19 nat na hang hi takei leh zong Zogam sung ah khualzin gamvak ciang in muktuam lo tawh baihvet lo aa Mawtaw nung khawng ah Cycle khawng tawh zuikha zen leng bel ih kamsung leh ih naksung ah alom atang in leivui hong lutziahziah ding na hi mawk hi. Tua ahih man in ei ading in muktuam pen thupi mahmah van khat hongsuak semsem hi.\nTua ahih man in ei Zomi te ading in vutkhu/ vai khu/ leivui khu/ gimnam sia tuamtuam leh Covid 19 natna dal na ding in pelhlo aa ih zatding akisam mahmah hi aa ih hawh ihciah na ah ih zat ding muktuam kengkawikawi bek hi lo in, ih thuah ih bulh den ding in kihanthawn pha hi hang. Hibang ih cihciang in muktuam bulh na ii thupit na athei lo cihna hi lo zaw in muktuam ii thupit na theisemsem ding leh azat na lam ah zong ih zat tangtang ding kideihsak na ahihi.\nTua ban ah tulaitak aa natna covid 19 natna hong venciang in zong muktuam mah khahsuah lo aa ih zattohtoh ih zongsat na ding in zong akizawn hi hang. Muktuam in Covid 19 natna bek adal hi lo in ih sihzong in vutkhu, vai khu, ninkhu, khu atuamtuam, gimnam sia atuamtuam lakpan in kidal na hoihpen muktuam muktuam(Mask) thuah ding mang ngilh kei ni. by Timothy Pau\nPrevious: USA, Columbia pan Tg. Suan Mung (Guite) in hongnusia\nNext: 2020 Myanmar gambup kiteelpi leh Zogam makai kiteelna


url: =Lungsim Thu & Lungsim Tawng - TUNGZANG NEWS\nThei huai lai tuamtuam\nLungsim Thu & Lungsim Tawng\nLungsim thu ih cih pen khemna tawh kidim a, lungsimtawng (conscience) ih cih pen theihna tawh kidim hi. Mihingte ih na khat peuhpeuh ih lungsim thu hi ci uh hi. A maanna ciang zong om mah ding hi. Ahi zongin tua lungsimthu in na hun tawp ni ciangin gupna le khamuanna hong pia zo lo ding hi. Lungsim thu in zingciang thu masuan tawntung ahih manin a theih loh kalin hun in amah a gugu ahi hi (Procrastination). Lungsim thu in a sih ma teitei in gupna ngah man ngap sak mahmah hi. Lungsimthu in geelgeel sam a, ahi zongin lungsimtawng pen tu hithiat hi. Tua daante pen geelgeel tu gipgiap kici hi.\nLungsim tawng ih cih pen tulaitak thu tawh kisai ahi hi.Tu laitak mahin Lai Siangtho simsim mi, thu ngenngen mi, la sasa mi, kikhawm khawm mi, mizawngte a hehpih mi, Pasian' min tawh nahoih a sem mi, a kiniamkhiat mi, nisim nuntakna ah a etteh tak mi le khamangthang vei mi na hih kei leh lungsimthu in na nat na sat lup mun tungah khamuanna hong guan zo het lo dinga, na sih ding hun nunung adingin gupkhiatna lungsimthu tawh na ngah ziau thei kei ding hi. Khrih upna sungah kibup-apna pen lungsimtawng ahi hi. Leitungah nitang khuavak, awging le thautang sangin a manlang zaw khat om a tua pen mihing lungsimthu ahi hi.\nLungsim thu ih cih pen a khem hat mahmah hi. "Na khempeuh lakah lungsim mah a khem hatpen hi a, a kisia pha mahmah ahi hi. Kua in lungsim thei zo ding ahi hiam?" (Jeremiah 17:9). Lampi ah mi khat tawh kituakin a mu lo ih kineih ziau pen lungsimthu hi a, ahi zongin a mu taktak na hihna pen lungsimtawng hi. Tua ahih manin Lai Siangtho sungah "Amau' lungsimtawng mahmah amaute adingin tetti hi ding" na ci hi (Romans. 2:15). Their conscience also bear witness. Lungsimthu in "ken thei kha keng e" a cih nop hangin Lungsimtawngin "na keel luphum hong kilang ding" na ci hi.\nGennop bulpi in, lungsimthu pen kineihna hi a, lungsimtawng pen kitheihna hi. Jesuh' ong tatkhiatna Singlamteh Lungdamna thu hangin khamuanna a nei lo mi khat a zi a ta a pasal a sih ciangin a lungsimthu tawh khitui luang het lo dingin a kineih teta hangin tua kineihna in a lungsimtawng ah hehnepna taktak guan zo lo ding hi. Mihingte in a lungsimthu uh tawh a sih ma un hotkhiatna ngah ngap mahmah uh hi. Ahi zongin Lai Siangtho sungah tu mahmah in na lungsimtawng tawh Jesuh Khrih ong tatkhiatna Singlamteh upna sungah hehpihna hanga upna bek tawh diktang mi na hihna na nuntakpih kei leh tua lungsimthu in hong gum zo lo ding hi, na ci hi. Lungsimthu pen kineihna hi a, lungsimtawng pen kitheihna hi.\nBy: Sia Suang Dal, Tahan\nDr. Bianca Son\nEvan. Suang Dal\nT. Sawm Lian Dahna Cabin\nZam Khat Kham


url: =TEDIM LAI SIANGTHO KHETNA THU - Zomi Adventist Innkuan\nKawlgam Chin Hiils sung kampau tuamtuamte lak panin Tedim pau tawh Lai Siangtho (LST) bu kitei masa pen hi. India, Kawlgam, Bangladesh sungah Zopau sung panin Meipei pau sim lohin Tedim pau pen LST kiteina a thumna cih ding hi. [Dr. Gierson in Meitei pau zong Zopau (Kuki-Chin group) sungah sim hi] Lusei pau tawh 1898 kumin LST kitei a, 1912 kumin Lakher (Mara) tawh kitei hi. Hih banga LST a kitei masakna khat ahi Tedim pau tawh LST a kikhetna thu a kicingin laibu kigelh nai lo hi. Hih lai-ah a tom-a i ciapteh theihna dingin kong gelh hi. Kithei khial kha ahi zongin a mangngilh kha ahi zongin om thei ding ahih ciangin a manzaw a theite in nong zaksak pahna ding uh deihna tawh hong kigelh hi. Bang hang hiam cih leh, mailam hunah hih bang thute a man tak leh a kicing takin kiciamteh nuam ding ahih manin tu-a kipanin i kan ciat ding kisam hi.\n1915 kumin Lungdamna Thu Matthai bu British & Foreign Bible Society (BFBS) in Rangoon ah khen hi. Rev. J.H. Cope 1910 kumin Tedim hong tun’ ciangin lai lam nasepna na kipan pah hi. 1913 July 7 ni-in Matthai a tei pen zozo hi. 1913 November 5 ni-in BFBS in khet ding thukim hi. 1915 kumin kikhen zo a, kingah ta hi ci-in BFBSte in ciamteh uh hi. Bu bang zah kikhen cih kithei lo hi. Hih bang danin Marka, Luka, Johan bute zong a tuamtuamin a kikhen masa hi a, ahih hangin tua bute cik kumin kikhen hiam cih kithei lo hi.\n1931 kumin BFBSte mahin Mual tungah Thuhilhna teng Pau Cin Hau’ lai tawh a sinna in kikhen uh hi. Hih bawlna-ah Cope Tonu in nakpi-in huh a, Pau Cin Hau lai tawh bawlna-ah Tonzang khua mi Thang Cin Kham in huh hi ci-in kiciamteh hi.\n1932 kumin Chin Hills ah a masa pen Thuciam Thak bu BFBSte in khen uh hi. Rev. Cope in Matthai bu a zawh peuh ciangin laibu dangte tei to pah ngekngek a, November 22, 1928 in Thuciam Thak bu khempeuh khet theih dingin kiman zo hi ci-in BFBS zumah thu puak hi. January 2, 1931 ni-in second proof reading kizo hi ci-in thu puak hi. Tua bangin Kawlgam khamtung Zopau lak pan a masa pen Thuciam Thak bu 1932 kum ciangin Tedim pau tawh kingah hi. Hih a teina-ah Rev. Cope pen Tedim gam mi Sia Vial Nang in zong huh hi ci-in kiciamteh hi. Tua kum March kha-in Tedim khua-ah Chin Hills buppi Khristian gambup khawmpi tunga, mihing 700 bang pha dinga kilamen pen mihing 1,000 khawng pha a, an nek tuidawn zindo pawlpi adingin haksa zah dongin mite kikhawm uh hi. Khamtung gambup Zomite in Thuciam Thak bu a ngah cil kum uh ahih manin kilawp ciat hi dingin ki-ummawh hi.\nThuciam Thak bu khat vei khetna 1932 kum hi leh a nih vei khetna kum pen kithei cian lo hi. Japan gal lai-in kikhen a, Sia Vial Nang leh Sia Hau Go in tawmtawm puahpha hi leh kilawm hi. Nih vei khetna pen bu 1,000 kikhen hi ding hi.\n1948 kumin Thuciam Thak bu mah a thum veina kikhen hi. Japan gal sungin van leh laibu khempeuh mangthang khin ahih manin Thuciam Thak bu a khet kikna ding uh laibu nangawn kimu zo lo hih tuak hi. Tua lai takin India gam-a Madras Christian College ah a kah Sia Hau Go in Kawlgam pek pan-a a puak pen pia a, tua panin hih a thum veina bu kikhen hi. Proof reading zong Sia Hau Go in sem hi ci’n kiciamteh hi.\n1951 kumin Thuciam Thak bu mah kikhen kik hi. Bu bang zah kikhensak hiam cih kithei lo hi. Tua zawh ciangin zong Thuciam Thak bu pen bang zah vei kikhensak kik hiam cih ciaptehna ka mu kei hi.\n1964 kum ciangin Thuciam Lui bu Late (Psalms) kikhen hi. 1932 kum pek-a Thuciam Thak bu kingah zo hi napi kum tua tan-a Thuciam Lui bu nei lo-a i om pen kuamah peuhin lamdang a kisa ciat thu khat ahi hi. Tedim LST teina thu i et ciangin Rev. Cope in Thuciam Thak bu a zawh ciangin Thuciam Lui bute tei toh pah ding a tupna thu zong om hi. Piancilna leh Paikhiatna zong Rev. Cope in tei khin hi ci-a ciaptehna a om hangin a bu-in kikhen lo a, a laidal (MSS) zong kimu zo nawn lo hi. Tua zawh ciangin Sia Hau Go USA ah LST sang kah dingin a pai ciangin sang kah kawmin tei man lo hi ding hi. America panin hong ciah ciangin Sia Hau Go mah in a tei dingin ngaihsutna om ngei hi. Ahi zongin Zomi Baptist Convention phuat leh tua-ah General Secretary tavuan a let ciangin lai teina ding hun ngah nawn lo ahih manin Thuciam Lui bute kitei pah loin kum tampi hong bei hi. 1960 pawl ciangin TBA in Rev. Kam Khaw Thang lai tei dingin a seh khiat ciangin Thuciam Lui tei kipan taktak pan hi.\nSee also Adventist Tomorrow #13: Red-Hot-Sober.\n1967 kum ciangin Thuciam Thak leh Late a kigawmin Kawlgam LST Khen Pawlpi in khen hi. Bu bang zah kikhen hiam cih kithei lo hi. Hih Thuciam Thak leh Late pen Kawlgam panin India LST Khen Pawlpi (Bible Society of India) tungah hong kikhakin India gamah zong lei theih dingin kivaihawm hi. Hih banga hong kivaihawm theihna zia zong Kawlgam-ah missionary a sem masa pen Rev. Judson Kawlgam a tun zawh kum 150 cinna pawi 1963 kumin Rangoon khuapi-ah tung hi. Tua pawi tawh kisai-in Lamka a CBA pawlpi tawh a kizom CBCNEI makaite leh General Secretary zong ahi Rev. Edward Singh’ makaihna tawh Guwahati panin pawi siim mi bang zah hiam pai uh hi. Tua pawi siim mahin tua hun lai-a CBA Director Sia Lian Za Go [Handicraft aa Regional Director lui] va pai thei hi. Tua bangin Burma Baptist Convention makaite, CBCNEI makaite leh Sia Lian Za Gote hong kihona panun kimeltheihna hong piangin tua bangin Bible Society of Burma panin Bible Society of India tungah Tedim LST bu zong official-in hong kingah thei hi.\n1977 June 12 ni-in Tedim Baptist Association (TBA) vaihawmna tawh Rev. Kam Khaw Thang leh committee in a tei uh Thuciam Lui buteng leh Thuciam Thak bu a kineisa pen a buppi-in United Bible Societies vaihawmna tawh Bible Society of India in a khetkhiat a masa pen Tedim LST bu kingah hi. Hih kumin LST bu 3,500, Thuciam Thak bu 3,500 lian mah kikhensak hi. A sawt loin kikhawng khin pah ahih manin 1979 kumin LST bu 2,000 kikhen kik hi. 1980 kumin Thuciam Thak bu 2,000 mah kikhen kik hi.\n1983 kumin Rev. Cope in a tei Thuciam Thak bu Rev. Kam Khaw Thang in tei pah a, Thuciam Lui a kiteisa tawh kigawmin bu 10,000 kikhen hi. Hih a kikhet ding lai-in Thuciam Thak bu pocket size tawh khet ding ahi zongin a kideih leh a kingen hi napi-in kikhen pah thei lo hi. 1983 kum mahin Pulpit Bible ci-in Tedim LST mah a laimal gol tawh a kikhen bu 300 kibawlsak a, tu dong mi a deih-a kikoko lai zong om hi. 1987 kumin Rev. Cope in a tei Thuciam Thak bu bek 1977 kum-a kikhen bangin bu 2,000 kikhen kik hi. 1990 kumin 1977 kum-a LST a kikhensak lian bangin bu 900 kiim BSI in khen kik hi. Tu-in 1983 kum-a kikhen pen mah zong kipuahpha kik zo a, tua-a kipuahpha pen cik ciangin kingah thei ding cih kithei nai lo hi. (Tu-in i ngah ta hi).\nTedim gamah missionary hong sem masa pen Rev. Cope a kipan tuni dongin Tedim LST hong teisak, khetsak leh hong hawmkhiatpih ute, naute khempeuh leh lai lam sai siate hangin Topa tungah lungdam thu puakin, mai lamah LST a kicing tak-a i ngah zawhna ding thu ngen ciat ni.\n(Sia Rev. Khup Za Go in Lungdamna Aw, Vol.XV, Aug. 1991, laimai 7-12 kikal sunga a gelhna panin hong kitei sawm ahi hi).\nPrev post ZSS 7: Mawh Maisakpa Pasian\nNext post Desire of Ages Audio


url: =Thu tel khin lopi-a lawp luat kidophuai mahmah ~ MUC\nThu tel khin lopi-a lawp luat kidophuai mahmah\nAdmin 12:43:00 PM Articles, ZOMI SDA NEWS\nNi khat vanleng hahsiang (aeroplane cleaner) khat in vanleng sung a hahsiang laitakin a hawlpa’ khan sung (pilot’s cockpit) ah, “A VANLENG HAWL CILTE’ ADINGIN A HAWL DING ZIA” – Volume 1 kici laibu khat va mu kha hi. A laibu la-in phen pah samsam a, a laimai khatna ah: A engine gin’ sakna (start) dingin amek na san (red button) mek in,” cih mu hi. Tua red button mek pah a engine hong ging pah hi.\nThangah lua kisa lawp leh lungdam thuah khawmin a laimai kikna phen kik a: “A vanleng taisak nading-in blue button mek in” cih mu hi. Blue button omna mun a mek kik pah samsam leh a vanleng hong kihei deda in hong tai pah dada hi.\nA vanleng leng sak nuam lai sawnsawn ahih manin a laimai thumna a phen kik leh, “A vanleng len sak nadingin green button mek in, “cih mu hi. Tua mun mek suk pah a, a vanleng hong leng diaidiai sak thei hi. Nuamsa lua in khua phawk lo liangin van kim lai meei tung dongah hong leng diaidiai ta hi. Minute 20 khit ciangin cimtak pian ta ahih manin alaimai lina phen kik a, tua mun ah: A vanleng khawl sak nop leh sum buk nai ah volume 2 na va lei in. “cih na tuang hi. Tua vanleng sung hah siang pa zing ciangin alawp luatna teng tawh a luang hawm kivui ding hi.\nSin ding: Thu akimin tel cian khin lopi-in lawp luat manin gamtat vat leh kam vang ta ci-in mot paupau pen lauhuai mahmah hi. Sinna kim khat (half education) pen a kihtakhuai bek tham lo-in siatna lianpi apian sak ban ah sih theihna hi. Na tu na tate pilna siamna na sin sak ciangin apilna siamna a kim khat bek sin sak kha kei in Theihna/Pilna tawm/neu pen a kihtakhuai na hi. "Alexander Pope" How to Fly an Aeroplane for Begginers/ (Volume 1) cih tangthu ka muhna panin kong tei sawn hi.\nSource: MUC news 4th Quarter, 2018